Ο «Πρώτος Χορός» του Μάικλ Τζόρνταν - AthleteStories\nΟ «Πρώτος Χορός» του Μάικλ Τζόρνταν\nZastro 23 Απριλίου, 2020\nΉταν η πιο βροχερή και μουντή Κυριακή του Φεβρουαρίου του 1963, όταν το κλάμα ενός νεογέννητου αναστάτωσε ολόκληρο τον έκτο όροφο του Cumberland Hospital στη φτωχογειτονιά του Φορτ Γκριν στο Μπρούκλιν.\nΚινητικότητα, νοσοκόμες να πηγαινοέρχονται βιαστικά και ένας νεαρός Αφροαμερικανός, λίγο κάτω απ’ τα 30, να κοιτάζει με την αγωνία ζωγραφισμένη στο πρόσωπό του δεξιά κι αριστερά.\nΣτην αρχή δεν του απαντούσε κανείς, κάποια στιγμή μια νοσοκόμα τον συμμερίστηκε και του μίλησε: «Είναι αγόρι, κύριε, αλλά πρέπει να περιμένετε, γιατί το μωρό γεννήθηκε και αιμορραγεί από τη μύτη».\nΟ άνδρας κοντοστάθηκε, σαστισμένος ψέλλισε ένα ξεψυχισμένο «ευχαριστώ» και έψαξε μια θέση να καθίσει.\nΉταν μόνος του, δεν είχε κλείσει καν χρόνο από τότε που ήρθε στη Νέα Υόρκη για να λάβει μέρος στο πρόγραμμα εκπαίδευσης GI Bill για τους βετεράνους του πολέμου και να μάθει τα υδραυλικά συστήματα ελέγχου των αεροσκαφών.\nΤο όνομά του ήταν Τζέιμς Ρέιμοντ, ο πρεσβύτερος.\nΗ γυναίκα του, Ντελόρις, ήταν ακόμη ναρκωμένη από τον τοκετό, οι γιατροί δεν την είχαν αφήσει ακόμη να αγκαλιάσει το τέταρτο παιδί της, αφού η αιμορραγία του μικρού δεν έλεγε να σταματήσει.\nΞένη κι αυτή στο «Μεγάλο Μήλο», είχε ακολουθήσει τον άντρα της από το μικρό Γουάλας στη Βόρεια Καρολίνα, αφήνοντας τα παιδιά της στους παππούδες, εκτός από τον πρωτότοκο Λάρι.\nΗ ανησυχία της ήταν τεράστια, αλλά δεν καταλάβαινε και πολλά από την εξάντληση.\nΉταν μια δύσκολη γέννα, είχε επιπλοκές και το ψυχολογικό βάρος ήταν ασήκωτο.\nΛίγο καιρό πριν, η Ντελόρις είχε χάσει τη μητέρα της, ακόμη πενθούσε και τούτη τη φορά είχε κι ένα βρέφος να κινδυνεύει.\nΔεν υπήρχε καν ο χρόνος για να το επεξεργαστεί όλο αυτό, ρωτούσε απλώς «πού είναι ο Τζέιμς»;\nΟ Μάικλ Τζόρνταν με τον πατέρα του, Τζέιμς Τζόρνταν.\nΤο μωρό είχε σωρευμένη βλέννα στους πνεύμονες, ένα είδος άτυπης πνευμονίας, κρατήθηκε τελικά τρεις μέρες στο μαιευτήριο, γιατί, προς έκπληξη των γιατρών, το ξεπέρασε σχεδόν αμέσως.\n«Μοιάζει του προπάππου του, του Ντόσον», έλεγε χαμογελώντας ο Τζέιμς στην Ντελόρις, για να την καθησυχάσει.\nΟ Ντόσον πράγματι είχε επιζήσει, ξεπερνώντας δεκάδες αρρώστιες, ατέλειωτες κακουχίες στις αρχές του 20ού αιώνα.\nΕίχε νικήσει μέχρι και «την ασθένεια των μαύρων», όπως αποκαλούσαν τότε τη φυματίωση.\nΠερίμενε τον εγγονό του, τον Τζέιμς, πίσω στη Βόρεια Καρολίνα, στο περβάζι του φτωχόσπιτου, όπου η οικογένεια ζούσε μαζί με τον Τζέιμς Τζούνιορ και τη μικρή Ντελόρις.\nΔεν είχαν ιδέα τι συνέβαινε στο Μπρούκλιν, εάν η μητέρα τους είναι καλά, αν απέκτησαν αδερφό ή αδερφή.\nΤο μόνο πράγμα που μετρούσε εκείνη τη στιγμή ήταν πως το βρέφος ήταν καλά.\nΗ νεαρή μάνα πήρε επιτέλους στην αγκαλιά της το μωρό, δακρυσμένη το φίλησε και του ψιθύρισε «καλώς ήρθες στον κόσμο, Μάικλ».\nΑυτή είναι η ιστορία της γέννησης του Μάικλ Τζέφρι Τζόρνταν, του καλύτερου μπασκετμπολίστα όλων των εποχών, του ανθρώπου που άλλαξε τον ρου ενός ολόκληρου αθλήματος.\nΠέρασαν χρόνια, δεκαετίες από τότε που ως νεογνό πάλευε με την πνευμονία στη ΜΕΘ του Cumberland Hospital και, χάρη στο dna τού σκληροτράχηλου και με ατέλειωτη φυσική δύναμη προπάππου του, επέζησε.\nΑιμορραγούσε από τη μύτη μέχρι τα πέντε του χρόνια πολύ συχνά, εξακολουθεί να πάσχει από ρινορραγία και λάμβανε, όταν ήταν αθλητής, ειδική αγωγή, ώστε να ενδυναμώσει τα αγγεία της μύτης του.\nΔεν μεγάλωσε στο Μπρούκλιν, γιατί ο Τζέιμς και η Ντελόρις πέντε μήνες μετά τη γέννησή του επέστρεψαν πίσω στο Κάλικο Μπέι Ρόουντ στα περίχωρα του Τίτσεϊ και του Γουάλας της Βόρειας Καρολίνας.\nΗ Ντελόρις ήταν έγκυος στο πέμπτο παιδί, ο Τζέιμς είχε ολοκληρώσει την εκπαίδευσή του και είχε προσληφθεί στο εργοστάσιο της General Electric στο Καστλ Κέιν, κοντά στο Γουίλμινγκτον.\nΟ Μάικλ Τζόρνταν (όρθιος, τρίτος από αριστερά) με τους γονείς και τα τέσσερα αδέρφια του.\nΟ Μάικλ, μικρός ακόμη, δεν σταμάτησε να λαχταρά τους γονείς του.\nΜόλις είχε κλείσει τα δύο του χρόνια, όταν άρπαξε τα καλώδια που είχε συνδέσει ο πατέρας του στην πίσω αυλή του σπιτιού και χτυπήθηκε από το ρεύμα.\nΠετάχτηκε δυο μέτρα πίσω, αλλά, αντί να κλάψει, γέλασε.\nΉταν άτακτος, παρά την αυστηρότητα της μητέρας του, εξακολουθούσε να κάνει σκανδαλιές και παράτολμα παιχνίδια, όπως μιαν άλλη φορά, οπότε είχε στοιβάξει όλες τις καρέκλες του κήπου και είχε σκαρφαλώσει στην κορυφή, για να αποδείξει ότι μπορεί να πετάξει.\nΕκείνο το παράτολμο εγχείρημα τού κόστισε μια πολύ σοβαρή πληγή στο δεξί του χέρι.\nΚαμία από τις δεκάδες σκανδαλιές όμως δεν συγκρίνεται με αυτό που έκανε στα τέσσερά του χρόνια, όταν σε ένα στοίχημα με τον ξάδερφό του δέχτηκε να κόψει το δάχτυλό του, για να αποδείξει απλώς ότι μπορεί να το κάνει.\nΤα αίματα και τα κλάματα τού μικρού Μάικ, όταν τον μάζεψε η μητέρα του, δεν του άλλαξαν τον χαρακτήρα, εξακολούθησε να θέλει να είναι στο επίκεντρο της προσοχής, πάντοτε ήθελε “ακροατήριο”, όταν έπαιζε, και μονίμως του άρεσαν τα εξεζητημένα παιχνίδια.\nΌταν η οικογένεια ξαναμετακόμισε το 1968 για το Γουίλμινγκτον, προκειμένου ο Τζέιμς να είναι κοντά στη δουλειά του, ο Μάικ ήταν ήδη πέντε ετών και, χωρίς να το γνωρίζει, η ζωή του θα άλλαζε, όπως και ολόκληρη η ζωή της Αφροαμερικανικής κοινότητας στις ΗΠΑ.\nΔεν είχε ολοκληρωθεί καν η μετακόμιση, όταν η είδηση της δολοφονίας του Μάρτιν Λούθερ Κινγκ συγκλόνισε ολόκληρη την Αμερική και ξαναέφερε στην επιφάνεια το -κρυμμένο κάτω από το χαλί- πρόβλημα του ρατσισμού.\nΤα πράγματα στο Γουίλμινγκτον δεν ήταν ρόδινα, ο ψηφισθείς υπό την πίεση της δολοφονίας τού Κινγκ νέος νόμος για μεικτά σχολεία λευκών και μαύρων δεν βελτίωσε την κατάσταση.\nΟ Μάικλ Τζόρνταν σε παιδική ηλικία.\nΌταν ο μικρός Μάικ πήγαινε στο Δημοτικό, στα σχολεία των ΗΠΑ ίσχυε η φυλετική διάκριση, υπήρχαν τα σχολεία των λευκών και τα σχολεία των μαύρων.\nΑπό τύχη, τον Φεβρουάριο του 1971, ο οκτάχρονος τότε Μάικλ δεν περνούσε έξω από το παντοπωλείο της γειτονιάς, όταν βομβαρδίστηκε.\nΗ επίθεση έγινε από μια ομάδα 10 ατόμων που ονομάστηκαν «The Wilmington Ten» και η δίκη τους επηρέασε και απασχόλησε ολόκληρη την Αμερική.\nΗ ζωή τής οικογένειας αναταράχθηκε, ο Μάικλ από ένα χαρωπό και υπερκινητικό παιδί έγινε απότομο, έβγαλε στην επιφάνεια άγνωστα στοιχεία του χαρακτήρα του.\nΕκείνο το καταραμένο καλοκαίρι τού συνέβη και ένα περιστατικό που σημάδεψε ολόκληρη την παιδική του ηλικία.\nΚολυμπούσε με έναν φίλο του στη θάλασσα, το άλλο παιδί πανικοβλήθηκε από κάποια μεγάλα κύματα και πνίγηκε. Προσπάθησε να κρατηθεί από τον μικρό Μάικ, ο οποίος όμως τον έσπρωξε μακριά για να σωθεί. Το συμβάν καθόρισε την σχέση τού Τζόρνταν με το νερό, ουδέποτε αγάπησε το νερό, έκτοτε το απέφευγε με κάθε τρόπο.\nΗ οικογένεια μετά και από αυτό το συμβάν μετακόμισε και πάλι σε μια “μεικτή” γειτονία, το Γουίβερ Έικρες, και προσπάθησε να εμφυσήσει στα παιδιά, και κυρίως τον Μάικλ, μια διαφορετική κουλτούρα, μακριά από φυλετικές διακρίσεις και βία.\nΠράγματι, πολύ γρήγορα ο μικρός απέκτησε και τον πρώτο του λευκό φίλο, τον Ντέιβιντ Μπρίτζερς, έναν συμμαθητή του, γιο ενός ταξιτζή που γνώριζε ο πατέρας του.\nΕίχε χάσει όμως και την ενέργειά του και τη θέληση για καινούργια πράγματα.\nΣε εκείνο το κρίσιμο σημείο της ζωής του έπαιξε πολύ σημαντικό ρόλο ο πατέρας του που τον έπεισε να πιάσει ένα ρόπαλο του μπέιζμπολ και να αθληθεί.\nΜαζί με τον Ντέβιντ, ο Μάικ ξεκίνησε να παίζει μπέιζμπολ, να πλησιάζει πιο κοντά στον αθλητισμό, στον οποίον από την αρχή ήθελε να τον σπρώξει ο Τζέιμς Τζόρνταν.\nΟ Μάικλ Τζόρνταν ως παίκτης του μπέιζμπολ και του φούτμπολ, αντίστοιχα.\nΟ πατέρας του άλλωστε ήταν μεγάλος sports fan, του άρεσε το μπέιζμπολ, το μπάσκετ, το αμερικανικό ποδόσφαιρο, ήθελε τα παιδιά του να ακολουθήσουν τα χόμπι του.\nΣτην περίπτωση και του μικρού του γιου, ήταν και μια καλή ευκαιρία να βγει από μια δίνη εσωστρέφειας και πολλούς κινδύνους που είχαν τις ρίζες τους κυρίως στον ρατσισμό και τις κοινωνικές ανισότητες.\nΈπαιζε μπέιζμπολ με τα αδέλφια του και τον πατέρα του στην πίσω αυλή, του άρεσε να κρατάει το ρόπαλο και να χτυπά τη μπάλα όσο πιο μακριά μπορούσε, μέχρι που στην εφηβεία ο πατέρας του αποφάσισε να αγοράσει και να μοντάρει μια μπασκέτα στο γκαράζ.\nΟ μεγάλος αδελφός, Λάρι, άρχισε αμέσως να παίζει μπάσκετ και φυσιολογικά ακολούθησε και ο Μάικ, παρόλο που γκρίνιαζε, γιατί του άρεσε περισσότερο το μπέιζμπολ.\nΠολύ γρήγορα ο εγωισμός του τον ώθησε να θέλει να γίνει καλύτερος από τον αδερφό του, αλλά έχανε συνέχεια λόγω της διαφοράς ηλικίας και του δυσανάλογου ύψους και της δύναμης.\nΟ Λάρι ποτέ δεν τον άφηνε να κερδίσει, ξημεροβραδιάζονταν σε εκείνη την μπασκέτα, μέχρι να τους βάλει η Ντελόρις τις φωνές για να μπουν στο σπίτι, επειδή είχε βραδιάσει.\nΟ Μάικ έμπαινε κάθε φορά σκασμένος. Πάλι είχε φύγει χαμένος, αλλά υποσχόταν στον αδερφό του ότι την επόμενη φορά θα τον κερδίσει.\nΟυσιαστικά από εκείνα τα “μονά” στην αυλή των Τζόρνταν ξεκίνησε να ξετυλίγεται το κουβάρι ενός μύθου.\nΟ Μάικλ Τζόρνταν με τον αδερφό του, Λάρι.\nΤα αδέρφια στο Laney High School είχαν ήδη γίνει γνωστά για το ταλέντο και την αντιπαλότητά τους.\nΉδη από το 1975 σε ένα παλιό γυμναστήριο του Γουίλμινγκτον, όπου διεξάγονταν κάποια μίνι-τουρνουά, όλοι ήθελαν στην ομάδα τους τους αδερφούς Τζόρνταν.\nΣτην αρχή διάλεγαν πρώτον τον Λάρι, πολύ γρήγορα όμως επέλεγαν «το μικρό» που τρίμπλαρε πολύ γρήγορα, πηδούσε πολύ ψηλά και δεν έχανε την μπάλα με τίποτα.\nΓια την ακρίβεια, ούτε την έδινε, αλλά αυτή η συμπεριφορά ήταν απόλυτα φυσιολογική για έναν 13χρονο που έπαιζε εναντίον μεγαλυτέρων του και είχε συνηθίσει να παίζει μπάσκετ κόντρα στον αδερφό του.\nΟ Μάικλ πολύ γρήγορα έγινε η ατραξιόν του γυμναστηρίου, ο πιο νεαρός σε ηλικία παίκτης που επελέγη για μεγαλύτερα τουρνουά σε ολόκληρη την Πολιτεία.\nΠαρά τη χαρά του, εξακολουθούσε να είναι κλεισμένος στον εαυτό του. Και αυτή τη φορά ο λόγος ήταν πολύ σοβαρός.\nΜετά από έναν τυχαίο καυγά της μητέρας του με τη μεγαλύτερη αδερφή του, η Σις (την φώναζαν έτσι, επειδή είχε το ίδιο όνομα με τη μητέρα της) αποκάλυψε ότι ο πατέρας της την παρενοχλεί σεξουαλικά κατ’ εξακολούθηση.\nΛεπτομέρειες για αυτήν την θλιβερή ιστορία έχει αναφέρει η Σις Τζόρνταν στο βιβλίο της «In My Family‘s Shadow» και, όπως είναι απολύτως φυσιολογικό, η οικογένεια τινάχτηκε στον αέρα.\nΟ Μάικλ ασφαλώς ούτε γνώριζε ούτε μπορούσε να καταλάβει ακριβώς περί τίνος επρόκειτο. Ήταν 15 χρόνων, όταν η αδελφή του τον χαιρέτησε και έφυγε από το σπίτι.\nΗ οικογένεια του Μάικλ Τζόρνταν, χωρίς την Σις Τζόρνταν.\nΑργότερα, η Σις παντρεύτηκε, έκανε παιδιά, αλλά ουδέποτε γλύτωσε από την κατάθλιψη και τα προβλήματα.\nΟ αδερφός της έθαψε πολύ βαθιά μέσα του την ιστορία της και αφοσιώθηκε στα σπορ.\nΉταν ακόμη μοιρασμένος μεταξύ μπέιζμπολ και μπάσκετ, ο πατέρας του τον έσπρωχνε στο μπέιζμπολ, εκείνος ήθελε πιο πολύ το μπάσκετ, αλλά, για να μην κακοκαρδίσει τον Τζέιμς Τζόρνταν, άφησε για λίγο την πορτοκαλί μπάλα στο περιθώριο.\nΓια αρκετόν καιρό συμμετείχε στη Βaby Ruth League κι έμοιαζε αποφασισμένος να ασχοληθεί σοβαρά με το μπέιζμπολ.\nΤα γεγονότα στο σπίτι ωστόσο διαδέχονταν το ένα το άλλο.\nΤην ίδια χρονιά όπου η Σις έφυγε από το σπίτι, ο “βιονικός” προπάππους, Ντόσον, πέθανε. Ο Μάικ είχε μια πολύ καλή σχέση μαζί του και το έφερε βαρέως.\nΗ κατάσταση στο σπίτι, το γεγονός ότι στο μπέιζμπολ είχε μόνο έναν Αφροαμερικανό συμπαίκτη και ένα περιστατικό στο σχολείο τον έφτασαν στα όριά του.\nΜια κοπέλα τον αποκάλεσε «αράπη», της επιτέθηκε, αποβλήθηκε από το σχολείο και έκτοτε ανέπτυξε έντοντες ρατσιστικές τάσεις, σε βαθμό να παραδεχτεί πολλά χρόνια αργότερα ότι υπήρξε βαθύτατα ρατσιστής με όλους τους λευκούς στα χρόνια της εφηβείας και τα πρώτα χρόνια του πανεπιστημίου.\nΕξαιτίας της αποστροφής του για οτιδήποτε “λευκό” εκείνη την εποχή, αποφάσισε να κλείσει και το κεφάλαιο μπέιζμπολ και να αφιερώσει την ενέργειά του στο μπάσκετ.\nΜετά την αποβολή, πήγε στο DC Virgo Middle School, όπου ξεκίνησε επί της ουσίας να παίζει με συνέπεια μπάσκετ.\nΉταν ήδη αρκετά ψηλός για την ηλικία του, αλλά βασικά του προσόντα ήταν η ταχύτητα και η απίστευτη επαφή με το καλάθι.\nΣτο ντεμπούτο του στο Virgo σκόραρε 44 πόντους, οι υπόλοιποι όλοι μαζί είχαν πετύχει 10.\nΟ νεαρός Μάικλ Τζόρνταν σε playground.\nΟι γυμναστές είχαν μείνει με το στόμα ανοιχτό, ο μικρός δεν ήταν απλώς αθλητικός αλλά ένα ακατέργαστο ταλέντο που έβαζε καλάθι όπως και απ’ όπου ήθελε, πηδούσε πιο ψηλά απ’ όλους και τα μόνα του ψεγάδια ήταν ότι έβγαζε την γλώσσα του, όταν έκανε μπάσιμο, και ότι έβριζε (από τότε) τους αντιπάλους, όταν τους διέσυρε με τις κινήσεις του.\nΤο καλοκαίρι ψήλωσε απότομα, το κορμί του έπαψε να είναι δεμένο, με αποτέλεσμα με το ξεκίνημα της καινούργιας σχολικής σεζόν να είναι ο πιο ψηλός της τάξης, με πολύ λεπτά και μακριά άκρα.\nΣτον πρώτο αγώνα έβγαλε τον ώμο του, έμεινε στο έδαφος σφαδάζοντας από τον πόνο, προτού φτάσει η μητέρα του για να τον μεταφέρει στο νοσοκομείο.\nΈμεινε πολλές εβδομάδες, μέχρι να επανέλθει ο ώμος του, και, όταν επέστρεψε στο σπίτι, το πρώτο πράγμα που έκανε ήταν να πάρει φόρα και να καρφώσει στην μπασκέτα του γκαράζ με όση δύναμη είχε.\nΔεν ένιωσε ενόχληση, έβγαλε έναν αναστεναγμό ανακούφισης και μπήκε αμίλητος στο σπίτι.\nΉξερε ότι το λύκειο του Laney τον περίμενε με ανοιχτές αγκάλες, όχι τόσο για τα «C» του ελέγχου προόδου του όσο για τις ξακουστές από το γυμνάσιο ικανότητές του στο μπάσκετ.\nΜπήκε στην ομάδα αμέσως, αλλά και πάλι δεν έκανε φίλους.\nΟ μοναδικός του φίλος ήταν η πορτοκαλί μπάλα, μόνο μαζί της έβρισκε τη γαλήνη του και αισθανόταν αποδεκτός από τους γύρω του, γιατί μόνο με την πορτοκαλί μπάλα ήταν ξεχωριστός.\nΤο όνειρό του ήταν να γίνει επαγγελματίας, μεγάλος και τρανός αθλητής, όπως άλλωστε και όλα τα παιδιά της ηλικίας του.\nΟ Μάικλ Τζόρνταν στα μαθητικά του χρόνια.\nΚάπου εκεί, παρενεβλήθη η Ντελόρις, η οποία, φοβούμενη ότι ο γιος της θα καταλήξει ένα ακόμα αμόρφωτο αγόρι του γκέτο, του έθεσε απαράβατο όρο να είναι μελετηρός και, μέχρι να φέρει έστω κάποιους καλούς βαθμούς, να σταματήσει το μπάσκετ.\nΟ Μάικλ πληγώθηκε, κόπηκε από την ομάδα για ένα διάστημα, αλλά ήταν αδύνατον να μείνει μακριά από το μοναδικό πράγμα που τον έκανε ξεχωριστό.\nΕπανήλθε πολύ γρήγορα, τα θαυματουργά του χέρια φόρτωσαν τα αντίπαλα καλάθια με 28 πόντους μ.ο. στη σεζόν και ξεπατίκωνε κινήσεις του Τζούλιους Έρβινγκ που έκαναν το κοινό και τα κορίτσια να παραληρούν.\nΠιο πολύ απ’ όλες του άρεσε η κίνηση του «Doctor J.», να “γραπώνει” την μπάλα με το ένα χέρι και να καρφώνει, αφού τη νανουρίσει στο χέρι σαν μωρό στην κούνια.\nΟι Αμερικανοί που είναι ειδικοί σε κάτι τέτοια, έχουν ονομάσει την κίνηση «Rock the baby» και ο Τζόρνταν ήταν συνεπαρμένος από την εντυπωσιακή κίνηση του γιατρού.\nΟι Μπακανίρς (έτσι λεγόταν η ομάδα του Λυκείου) προκρίθηκαν άνετα στα play offs, αλλά περιέργως ο Τζόρνταν δεν επελέγη στην τελική δεκάδα του τελικού τουρνουά για την είσοδο στους πολιτειακούς αγώνες, επειδή ήταν ο μικρότερος.\nΗ οργή του ήταν απίστευτη, τα έβαλε με όλους και όλα, έφτασε στο σημείο να φωνάζει πίσω από τον πάγκο ότι θέλει να χάσουν.\nΌλο το καλοκαίρι παρακαλούσε τον Θεό να μεγαλώσει και να ψηλώσει κι άλλο, έβαλε τη μητέρα του να τον πάει σε ειδικό γιατρό για να διαπιστώσει εάν έχει περιθώρια ανάπτυξης και εάν θα περάσει το 1.90μ. σε ύψος.\nΉταν τόση η μανία του ώστε κάθε μέρα έκανε ασκήσεις στην αυλή του σπιτιού για να ψηλώσει , δυνάμωνε τα πόδια του και έκανε διαρκώς άλματα.\nΠράγματι, όταν μπήκε στη Β’ Λυκείου, ήταν ήδη 1.89μ., ένα ύψος πολύ πάνω από τον μ.ο. της εποχής και σε συνδυασμό με το -πολύ δύσκολα αντιμετωπίσιμο για έναν playmaker- εξωπραγματικό άλμα του.\nΟ Μάικλ Τζόρνταν με τη μητέρα του, Ντελόρις.\nΜαγεμένος είχε παρακολουθήσει τη μάχη του Μάτζικ Τζόνσον και των Σπάρτανς εναντίον του Λάρι Μπερντ και των Σίκαμορς, και αποφάσισε ότι, για να γίνει ο καλύτερος, πρέπει να συνδυάσει τα προσόντα και τα δυνατά σημεία και των δύο.\nΠροτιμούσε βέβαια τον Μάτζικ ξεκάθαρα, λόγω του χρώματος στο δέρμα του, σε βαθμό να γράψει στην πινακίδα του πρώτου αυτοκινήτου που του χάρισαν οι γονείς του το… καθόλου μετριοπαθές «Μάτζικ Μάικ».\nΉταν η καλύτερη περίοδος στα σχολικά του χρόνια. Είχε ψηλώσει, είχε βρει την πρώτη του φιλενάδα (για την ιστορία, ονομαζόταν Λακέτα Ρόμπινσον), τα χέρια του ήταν δυσανάλογα μακριά, τα δαχτυλά του τεράστια, η επιρροή τού Μάτζικ στο παιχνίδι του εμφανής.\nΠλέον δεν έδινε την μπάλα μόνο από το αριστερό στο δεξί, αλλά πάσαρε και στους συμπαίκτες του, γινόταν πιο συμπαθής, αυτή τη φορά αποκλείεται να “κοβόταν” από την ομάδα και να περιοριζόταν στις προπονήσεις.\nΕίχε γίνει ένας μοντέρνος point guard, η φήμη του είχε ξεπεράσει τα στενά όρια της γειτονιάς του και από ένα τυχαίο γεγονός τον έμαθε και ολόκληρη η Πολιτεία.\nΟ Μπόμπι Κρέμμινς, ο 31χρονος κόουτς του Appalachian State, ήταν τυχαία στο Γουίλμινγκτον για δουλειές και, επειδή άκουγε συνεχώς το όνομα τού Τζόρνταν σε διαφορετικές παρέες, πήγε επί τούτου στο Laney High, για να διαπιστώσει ιδίοις όμμασι εάν όντως οι γνωστοί του είχαν δίκιο. Αυτό που αντίκρυσε τον άφησε άναυδο.\nΤηλεφώνησε αμέσως στον φίλο του, Μπομπ Γκίμπονς, έναν τοπικό δημοσιογράφο, και του είπε απλώς «αυτό πρέπει να το δεις, Μπομπ, δεν το έχεις ξαναδεί ποτέ».\nΠαρακινούμενος από την περιέργειά του και ο Γκίμπονς, ταξίδεψε στο Γουίλμινγκτον και έμεινε κι αυτός με τη σειρά του άναυδος.\nΈγραψε ό,τι είδε στην εφημερίδα και τα τηλέφωνα πήραν φωτιά.\nΉταν η πρώτη φορά που το προπονητικό τιμ από το Πανεπιστήμιο της Βόρειας Καρολίνας ήρθε σε επαφή με τον Τζόρνταν και ενδιαφέρθηκε για εκείνον.\nΟ μαθητής Μάτζικ Μάικ με τη φανέλα του Laney High School.\nΤου δόθηκαν ειδικές εντολές προπόνησης, ασκήσεις για να βελτιώσει το αδύναμο χέρι, το πράγμα γινόταν πλέον σοβαρό και δεν περιοριζόταν σε ένα παιδί που απλώς έπαιζε μπάσκετ και εντυπωσίαζε τα κορίτσια στο σχολείο.\nΤον πήραν στο summer camp του Appalachian State και του έκαναν ατομική προπόνηση, τον έμαθαν να σουτάρει αμέσως μετά την τρίμπλα, του δίδαξαν τις πρώτες τακτικές και τα πρώτα αληθινά plays της καριέρας του.\nΚάθε φορά που ο Μάικ έμοιαζε εξαντλημένος από την κούραση, του έλεγαν να κλείσει τα μάτια και να φανταστεί τον φοριαμό του στο UNC με το όνομά του καρφωμένο επάνω. Ο Τζόρνταν μόνο και μόνο με αυτό άντεχε ακόμα δυο ώρες προπόνηση.\nΛίγο μετά, τον κάλεσε ο προπονητής του στο Laney για να του δώσει τη φανέλα της σεζόν. Ο κόυτς Χέρινγκ τού πρότεινε τα δύο ελεύθερα νούμερα από τους απόφοιτους που είχαν φύγει για το κολέγιο. Τα ελεύθερα νούμερα ήταν το «23» και το «33».\nΔεν χρειάζεται, φαντάζομαι, να επισημάνουμε ποιον αριθμό φανέλας επέλεξε.\nΚάπως έτσι… εγένετο «23», ο μαγικός αριθμός που επηρέασε χιλιάδες παιδάκια ανά την υφήλιο και τα παρακίνησε να αρπάξουν μια μπάλα του μπάσκετ και να αρχίσουν να τη μπιστάνε στο έδαφος.\nΣκάρτα 17 και ήδη έχουμε μπει σε τροχιά Τζόρνταν.\nΠρώτος αγώνας της σεζόν, το κοντέρ γράφει 35 για το «23», οι Μπακανίρς κερδίζουν 81-79 στην παράταση.\nΑυτό ήταν, η απογείωση είχε ξεκινήσει, ο Τζόρνταν δεν ξαναπροσγειώθηκε ποτέ, για ολόκληρη τη σεζόν έβγαζε την γλώσσα έξω και κάρφωνε, σούταρε, πάσαρε, έκοβε, έκανε τα πάντα, αναγκάζοντας τον βοηθό τού Ντιν Σμιθ, Μπιλ Γκάθριτζ, να πάει να τον δει από κοντά.\nΟ Μάικλ Τζόρνταν στο πλευρό του Ντιν Σμιθ.\nΟ Γκάθριτζ ξαναπήγε. Και ξαναπήγε. Και ξαναπήγε. Ο Τζόρνταν το έμαθε μόνο στην τελευταία επίσκεψη, τον Ιανουάριο του 1980, και τρελάθηκε από τη χαρά του.\nΈγινε βέβαια λίγο πιο ατομιστής, αλλά ήξερε ότι ο σπόρος είχε ήδη φυτευτεί και πλησίαζε πολύ κοντά στην εκπλήρωση τού (τότε) ονείρου του.\nΣτον πάγκο του Laney High ήταν και ο Λάρι Τζόρνταν, o Μάικ συχνά πυκνά γυρνούσε το κεφάλι και έκλεινε το μάτι στον αδερφό του, θυμόταν εκείνα τα “ένας εναντίον ενός” στο γκαράζ και αναλογιζόταν πόσο τον βοήθησαν.\nΈκλεισε τη σχολική σεζόν με 24. πόντους και 11.9 ριμπάουντς μ.ο.\nΤο καλοκαίρι, ο Ντιν Σμιθ τον κάλεσε στο camp των Ταρ Χιλς. Ζήτησε να γνωρίσει και τους γονείς του, προκειμένου να αποκρυσταλλώσει μια ολοκληρωμένη άποψη για αυτό το πολύ ενδιαφέρον prospect.\nΦρόντισε προπονητές και συμπαίκτες εμπιστοσύνης να τον πιέσουν, να δοκιμάσουν τα όριά του, για να διαπιστώσουν με ποιον ακριβώς έχουν να κάνουν. Είδαν ακριβώς ό,τι είχαν δει όλη την χρονιά στο Laney.\nO Τζόρνταν ήταν ταύρος μαινόμενος, κάθε φορά που πατούσε το παρκέ, διέλυε τους πάντες στο διάβα του, με αποτέλεσμα ο Σμιθ να θέλει να τον δοκιμάσει στο απόλυτα υψηλό επίπεδο και να τον στέλνει στο φημισμένο camp του Pittsburgh, όπου συμμετείχαν οι καλύτεροι παίκτες της χώρας.\nΟ Μάικ, όταν πάτησε το πόδι του στο κλειστό και είδε όλους τους All Americans μαζεμένους, λούστηκε με κρύο ιδρώτα. Τα χέρια του έτρεμαν, σκέφτηκε ότι ήταν ο χειρότερος εκεί μέσα, ένα χωριατόπαιδο από το ταπεινό Γουίλμινγκτον απέναντι σε μελλοντικούς θρύλους του ΝΒΑ. Πολύ γρήγορα κατάλαβε ότι είχε κάνει λάθος.\nΠρώτη επίθεση στο “διπλό”, τον παίζουν σκυλίσια άμυνα, όταν σταματά την τρίμπλα, είναι τρεις επάνω του. Σηκώνεται να σουτάρει. Και σηκώνεται και σηκώνεται και σηκώνεται, μέχρι που αντιλαμβάνεται ότι τα χέρια των αμυντικών είναι κάτω από το πρόσωπό του.\nΤο jump shot είναι εύστοχο, ο ιδρυτής του five star camp, Χάουαρντ Γκαρφίνκελ, έχει σηκωθεί όρθιος στο γραφείο του, απ’ όπου έριχνε κλεφτές ματιές στο παρκέ.\nΈχει μείνει ενεός. Θα τηλεφωνήσει αμέσως στον Γκάθριτζ: «Είναι ένας παίκτης της μίας κατοχής». «Παίκτη της μίας κατοχής» αποκαλούμε αυτόν που δεν χρειάζεται να δούμε δεύτερη φορά.\nΟ Μάικλ Τζόρνταν απέναντι στους All Americans.\nΟ Τζόρνταν έχει καταπλήξει ακόμα και τον εαυτό του, παίζει σαν να έχει φτερά στα πόδια, ίπταται πάνω απ’ όλους τους Αll Americans, δεν μπορεί να τον σταματήσει κανείς.\nΕκείνο είναι το κομβικό σημείο που αντιλαμβάνεται και ο ίδιος ότι δεν είναι απλώς ξεχωριστός αλλά μοναδικός.\nΣε 20 λεπτά σκοράρει 40 πόντους, ξαφνικά όλοι οι scouts αρχίζουν να ψάχνουν στις σημειώσεις και τα yearbooks το όνομα Μάικλ Τζόρνταν. Δεν είναι καν στη λίστα των 650 Αll Αmericans της χρονιάς.\nΕκείνο το camp ήταν το σημείο μηδέν στην καριέρα τού Τζόρνταν, γεννήθηκαν μύθοι και πραγματικότητες για το αγόρι από το Γουίλμινγκτον, με αποκορύφωμα τα urban legends ότι οι συμπαίκτες του τον είδαν με τα μάτια τους να πιάνει την επάνω γωνία του ταμπλό, κάποιοι άλλοι ότι είδαν τη σόλα του παπουτσιού του, ενώ τους περνούσε στον αέρα για να καρφώσει με δύναμη στο καλάθι και άλλα πολλά.\nΤο Five Star ήταν η αιτία να γίνει γνωστός σε ολόκληρη την “εσωτερική” μπασκετική κοινότητα των ΗΠΑ, τους ανθρώπους που πραγματικά μετράνε και καθορίζουν καριέρες.\nΟ μοναδικός που αρνείτο να αποδεχτεί την πραγματικότητα ήταν ο πατέρας του που ήθελε ακόμη να κάνει τον γιο του επαγγελματία του μπέιζμπολ. Πιθανώς, γιατί αυτό ήταν το όνειρο τού Τζέιμς. Δεν ήταν όμως το όνειρο τού Μάικ.\nO Γκαρφίνκελ βέβαια φρόντισε να διαρρεύσει στους δημοσιογράφους ότι ο πιτσιρίκος που λείπει από τη λίστα απλώς έμενε “κρυμμένος” από τον Σμιθ και -κατά την άποψή του- όχι απλώς ανήκει στην ελίτ των Αll Αmericans αλλά υπολείπεται μόνον του κορυφαίου της λίστας, του θηρίου με το όνομα Πάτρικ Γιούιν.\nΑυτό ήταν και το πρώτο άτυπο “one on one“ των δύο μετέπειτα θρύλων του NCAA και του ΝΒΑ, δυο μορφών που συναντήθηκαν ουκ ολίγες φορές στην καριέρα τους, χαρίζοντάς μας ομηρικές μάχες και συγκλονιστικές σειρές αγώνων.\nΟ Μάικλ Τζόρνταν με τους γονείς του, Τζέιμς και Ντελόρις.\nΕπιστρέφοντας στα μεθεόρτια του Five Star, ο Σμιθ πλήρωσε τη διστακτικότητά του να “κλείσει” από νωρίς τον Τζόρνταν.\nΠλέον είχε να αντιμετωπίσει και το έντονο φλερτ των υπόλοιπων προπονητών από διόλου ευκαταφρόνητα κολεγιακά προγράμματα, με πρώτο και καλύτερο το Syracuse και τον προπονητή του, Μπρένταν Μαλόουν, ο οποίος ήταν διατεθειμένος να κάνει τα πάντα για να τον φέρει στους Όραντζ.\nΟ Τζόρνταν αρνήθηκε το -διακριτικό είναι η αλήθεια- pressing του Syracuse και όλοι υπέθεσαν ότι στον νου του είναι μόνο οι Ταρ Χιλς.\nΕκείνος όμως είχε φτιάξει πια στο μυαλό του το δικό του παραμύθι, κοιμόταν και ξυπνούσε με το ίδιο όνειρο: να παίξει για τον κόουτς Λάρι Μπράουν στο UCLA, το Πανεπιστήμιο του Καρίμ, του Γούντεν, του Γκούντριτς, του μεγάλου Μπιλ .\nΗ κλήση από το Λος Άντζελες όμως δεν ήρθε ποτέ, το όνειρο του Τζόρνταν έμεινε καλά κλεισμένο στο συρτάρι του, μέχρι που το δημοσιοποίησε πολλά χρόνια αργότερα σε μια ειλικρινή συνέντευξη, στο «Late Show» με τον Ντέιβιντ Λέτερμαν.\nΤο North Carolina at Chapel Hill το επέλεξε, όταν ένα Σαββατοκύριακο του Οκτωβρίου, οπότε του έκαναν το παραδοσιακό τουρ, αντίκρισε στον διάδρομο τον “πολύ” Πάτρικ Γιούιν.\nΑκόμη ήταν άγουρος, προσέβαλε τον Γιούιν, τον έβρισε άσχημα. «Θα σου κάνω, θα σου δείξω».\nΠάντα ήταν φωνακλάς και trashtalker ο Τζόρνταν, αλλά εκείνα τα χρόνια ακόμα περισσότερο.\nΗ απόφαση είχε σχεδόν ληφθεί, το UNC είχε φροντίσει παράλληλα να πείσει τον Τζέιμς και την Ντελόρις και τα πράγματα έγιναν αμέσως απλούστερα.\nΠρωτομηνιά του Νοεμβρίου του 1980 έκανε την επίσημη ανακοίνωση, μπροστά σε δύο μικρόφωνα τοπικών σταθμών στην αυλή του σπιτιού του, ότι θα πάει στο UNC για να παίξει για τον Ντιν Σμιθ.\nΜετά, οι κάμερες μπήκαν στο σπίτι, έστησαν το σκηνικό πιο “επαγγελματικά”, κάθισε στο κέντρο του καναπέ ανάμεσα στους γονείς του που καμάρωναν και απέδιδαν στο 100% το αμερικανικό όνειρο για κάθε οικογένεια Αφροαμερικανού στις ΗΠΑ.\nΗ μίνι συνέντευξη έκλεισε με τον Μάικ να τονίζει πως την τελευταία του χρονιά στο Λύκειο θέλει να την ολοκληρώσει Πρωταθλητής. Το Laney κλείνει τη σεζόν με ρεκόρ 19-4, ο Τζόρνταν αριθμεί 27.8 πόντους και 12 ριμπάουντς, η τελευταία του σεζόν είναι η καλύτερη.\nΗ συνέντευξη Τύπου στο σπίτι του Μάικλ Τζόρνταν, τον Νοέμβριο του 1980.\nΟ ημιτελικός με το New Hanover θα σοκάρει τους πάντες, το Laney θα χάσει εντός έδρας, ο Τζόρνταν θα φύγει με σκυμμένο το κεφάλι, είναι το μοναδικό παιχνίδι για το οποίο δεν έχει βγάλει λέξη εδώ και 40 χρόνια.\nΤην ήττα μπορεί να μην τη χώνεψε ποτέ, μπροστά του όμως είχε την πρόκληση του NCAA και τους αγώνες στην καλύτερη περιφέρεια του Πρωταθλήματος, την Atantic Coast Conference (ACC), στην οποία λάμβαναν μέρος τα πιο δυνατά κολέγια, με τα πιο επίπονα προγράμματα.\nΣτο UNC έμαθε πάνω απ’ όλα ότι δεν μετράνε τόσο τα ατομικά στατιστικά όσο η προσήλωση στο πλάνο, η εκμετάλλευση του συνόλου των δυνατοτήτων της ομάδας και η χημεία.\nΑυτά ήταν άλλωστε και τα χαρακτηριστικά του παιχνιδιού που δίδασκε ο Σμιθ, στοιχεία που ο ατομιστής Τζόρνταν συναντούσε για πρώτη φορά στη ζωή του.\nΗ επαφή με την αγωνιστική πειθαρχία ήταν αρκετά δύσκολη στην αρχή, ήταν πολύ δύσκολο για τον Μάικ να αποδεχθεί ότι δεν φτάνει μόνο το ταλέντο -ακόμα κι αν αυτό είναι εξωπραγματικό- και πρέπει να μάθει από την αρχή τα βασικά του αθλήματος.\nΌταν όμως παρατηρούσε τους τεταρτοετείς να πειθαρχούν αδιαμαρτύρητα και συμπαίκτες, όπως ο Τζέιμς Γουόρθι και ο Σαμ Πέρκινς, να εμπιστεύονται τυφλά τον Σμιθ, κατάλαβε ότι πρέπει να συνθηκολογήσει και εν τέλει να πειθαρχήσει για να γίνει καλύτερος.\nΟ Σμιθ ήταν ένας σκληρός αλλά δίκαιος άνθρωπος, το πρόγραμμά του είχε και κάποιες παράλογες απαιτήσεις (όπως ο υποχρεωτικός εκκλησιασμός κάθε Κυριακή για κάθε freshman), όμως όλα εξισορροπούσαν με την πανδαισία μπάσκετ σε όλες τις εκδηλώσεις των Ταρ Χιλς.\nΟ Μάικλ Τζόρνταν με τον Ντιν Σμιθ.\nΟ Σμιθ δεν ήταν μόνο προπονητής, ήταν μέντορας, πατέρας, δάσκαλος, ένας γκουρού του αθλήματος που σε κέρδιζε αποδεικνύοντάς σου μέσα στο παρκέ ότι έχει δίκιο.\nΜπορεί να τον αμφισβητούσες, αλλά, όταν το σύστημα έβγαινε με μαγικό τρόπο, καταλάβαινες τη σημασία του σκριν, τον χρόνο του κρος, τη ζώνη, την επιλογή στο τέμπο.\nΌλα αυτά για τον Τζόρνταν ήταν άγνωστες λέξεις στο Λύκειο, πολύ απλά γιατί τότε έπαιρνε την μπάλα και απλώς την έβαζε στο καλάθι.\nΠέρασε απ’ όλες τις βαθμίδες, ο Σμιθ τον προσγείωσε μάλλον ανώμαλα, τον κάλεσε στο γραφείο του και του είπε ότι έχει μεγάλο στόμα και πρέπει να σέβεται τους μεγαλυτέρους.\nΤον κέρδισε, όταν του μίλησε πατρικά και του εξήγησε ότι η επιδειξιομανία δεν οδηγεί πουθενά. «Ακούω ότι θέλεις να σε φωνάζουν Μάτζικ, ότι στο αυτοκίνητό σου έχεις τοποθετήσει και πινακίδες που σε αναφέρουν σαν Μάτζικ Μάικ. Πρώτον, Μάτζικ είναι κάποιος άλλος, άρα θέλεις να γίνεις κάποιος άλλος. Και δεύτερον, Μάικ λέμε τον κολλητό μας στην εστία ή τον θείο που φέρνει μπύρες στο μπάρμπεκιου της Κυριακής. Δεν θα βγεις από το δωμάτιο, εάν δεν αποφασίσεις ποιος είσαι. Γιατί ούτε ο Μάτζικ Τζόνσον είσαι ούτε ο θείος Μάικ που μου φέρνει μπύρες».\nΟ Τζόρνταν στην αρχή εκνευρίστηκε, μετά σάστισε και έδειχνε σκεπτικός. Δεν ήξερε τι να απαντήσει.\nΟ Σμιθ το κατάλαβε και κοιτώντας τον στα μάτια τού είπε ευθέως: «Είσαι ο Μάικλ Τζόρνταν. Στο εξής όλοι θα σε φωνάζουν Μάικλ, γιατί θα γίνεις ο Μάικλ Τζόρνταν».\nΨαρωμένος ο freshman πρώην παλληκαράς από το Γουίλμινγκτον είπε μόνο «Είμαι ο Μάικλ Τζόρνταν» και βγήκε από το γραφείο.\nΈδωσε μεγάλη μάχη να τιθασεύσει το εγώ του, πάλευε συνέχεια με το αίμα να βράζει, επειδή ήξερε ότι “τους είχε” όλους, αλλά χωρίς τη βοήθειά τους δεν θα κέρδιζε πάλι τίποτα. Όπως ακριβώς είχε γίνει και στο Laney.\nO Μάικλ Τζόρνταν στον πάγκο του North Carolina μαζί με τον Ντιν Σμιθ.\nΣταμάτησε να προκαλεί τον Γουόρθι και τους άλλους, έπαψε να τους προσκαλεί σε “μονάκια” στο τέλος της προπόνησης, για να τους “ξεφτιλίσει”.\nΤους πρώτους μήνες, επειδή ο Γουόρθι και ο Πέρκινς δεν άντεχαν να τον ακούν άλλο να προκαλεί και να τους αποκαλεί «κότες», δέχτηκαν να παίξουν μαζί του τρία “μονά”.\nΜε τον Πέρκινς δεν έπαιξε ποτέ, γιατί έχασε 2-1 από τον Γουόρθι και έφυγε για τα αποδυτήρια βρίζοντας.\nΉταν ένα καλό μάθημα που ήρθε και ταίριαξε απόλυτα με την κουβέντα που έκανε λίγες βδομάδες αργότερα στο γραφείο του Σμιθ.\nΈβαλε το κεφάλι κάτω και δούλεψε, μάζευε σαν σφουγγάρι όσα έλεγαν οι προπονητές, ακόμα κι αν του φαίνονταν εντελώς λάθος. Ακόμα κι απ’ το λάθος κέρδιζε κάτι.\nΜια μέρα πριν ξεκινήσουν οι επίσημες υποχρεώσεις των Ταρ Χιλς, ήταν σίγουρος ότι δεν υπήρχε περίπτωση να παίξει πέρα από το garbage time που θα του έδινε ο Σμιθ. Τον ενοχλούσε πολύ, αλλά δεν μιλούσε.\nΤην ημέρα του αγώνα ο Σμιθ ανακοίνωσε την πεντάδα, γράφοντάς την στον πίνακα κατά την προσφιλή του συνήθεια. «MJ» βασικός. Δεν πίστευε στα μάτια του, ρωτούσε αν ο senior είχε τραυματιστεί. Ξεκινούσε βασικός σε κάθε παιχνίδι.\nΈπαιξε 34, στα 32 με παρόντες τους γονείς του που τον ακολουθούσαν παντού, μετά από παραίνεση του Σμιθ.\nO πανούργος Ντιν είχε καταλάβει ότι ο μικρός είχε κληρονομήσει και τον σκοτεινό χαρακτήρα του πατέρα και την ευγένεια της μητέρας. Κατά βάση, όλοι είχαν καταλάβει πως τα αρνητικά στοιχεία του Μάικλ ήταν κληροδοτήματα του Τζέιμς και τα θετικά παρακαταθήκη της Ντελόρις.\nO Τζέιμς Γουόρθι, o Σαμ Πέρκινς, o Ματ Ντόχερτι και ο Τζίμι Μπλακ άρχισαν κι εκείνοι σιγά-σιγά να τον κάνουν μέλος της ομάδας, να τον λογίζουν ως βασικό στέλεχος.\nΟ μικρός είχε υποχωρήσει, μερικές φορές διέκρινες και τον φόβο στα μάτια του, ήταν όμως ένας φόβος αγνός, ταιριαστός στο άγχος ενός 18χρονου να αποδείξει ότι μπορεί να ανταπεξέλθει.\nΟ Μάικλ Τζόρνταν χαιρετάει τον Ραλφ Σάμσον (αριστερά) και ποζάρει με τους Σαμ Πέρκινς και Τζέιμς Γουόρθι.\nΟ Σμιθ τον είχε καθιερώσει πλέον μόνιμα στη θέση “2”, για να συνεργάζεται κυρίως με τον Γουόρθι στο low post.\nΟι Ταρ Χιλς, μετά από ένα τρομερό ματς με τους Καβαλίερς του Ραλφ Σάμσον, κατέκτησαν το ACC και είχαν μπροστά τους το τελικό τουρνουά έχοντας το #1 στο ranking.\nO Τζόρνταν για πρώτη φορά στην καριέρα του είχε αποκτήσει ρόλο. Στο τέλος της σεζόν είδε τα στατιστικά του να έχουν κατρακυλήσει σε μέσους όρους που δεν είχε ποτέ στην “καριέρα” του: 13.5 πόντοι ανά αγώνα, λίγα ριμπάουντ. Είχε μάθει όμως τόσα πολλά, έμοιαζε έτοιμος από την επόμενη κιόλας σεζόν να είναι σε θέση να ελέγξει έναν αγώνα, να γίνει ακόμa πιο ουσιαστικός και πιο επωφελής για την ομάδα. Και βέβαια να χαρίζει πάντοτε highlights στο κοινό.\nTo North Carolina κερδίζει πολύ δύσκολα James Madison και Alabama, συναντώντας στους τελικούς των regionals το Villanova.\nΗ νίκη με 70-60 χαρίζει στους Ταρ Χιλς το εισιτήριο για το March Madness. Houston, Louisville και Georgetown οι υπόλοιποι τρεις του Final 4 στο Superdome της Νέας Ορλεάνης.\nΓαλαξίας μετέπειτα αστέρων των τελικών του ΝΒΑ. Μάικλ Τζόρνταν, Τζέιμς Γουόρθι, Χακίμ Ολάζουον, Σαμ Πέρκινς, Κλάιντ Ντρέξλερ έλαβαν μέρος σε εκείνο το Final 4, τέσσερα στα έξι μέλη της «Dream Team» της Βαρκελώνης.\nΣτον ημιτελικό εναντίον του Houston, των μετέπεια Five Slama Jama, το πάλκο ανήκε στην τιτανομαχία Πέρκινς-Ολάζουον.\nΝικητής ο μετέπειτα center των Λέικερς, οι Ταρ Χιλς κερδίζουν 68-63 και προκρίνονται στον Tελικό, όπου θα βρουν το Georgetown του Γιούιν. Ναι του Γιούιν, του παρολίγον συμπαίκτη του Τζόρνταν στο North Carolina.\nΠαίκτης της χρονιάς στο NCAA, για το 1983, ο Μάικλ Τζόρνταν. Κάτι που επαναλήφθηκε και το 1984.\nΕκείνος ο Τελικός θεωρείται ακόμα και σήμερα ο μεγαλύτερος Τελικός όλων των εποχών, ο πιο δραματικός απ’ όλους, με 62.000 ζευγάρια μάτια να τον παρακολουθούν διά ζώσης στο Superdome και περισσότερους από 18 εκατ. στους τηλεοπτικούς δέκτες τους.\nΈρικ «Sleepy» Φλόιντ εναντίον Τζέιμς Γουόρθι, Σαμ Πέρκινς εναντίον Πάτρικ Γιούιν, μα πάνω απ’ όλους Ντιν Σμιθ εναντίον Τζον Τόμπσον.\nΣτο ημίχρονο όλα παραμένουν στην κόψη του ξυραφιού, 32-31 οι Χόγιας. Όλο το παιχνίδι κυλάει έτσι, οι άμυνες είναι πιο σκληρές από ποτέ, μπαίνουν απίθανα καλάθια εκατέρωθεν, η μάχη στους πάγκους παραπέμπει σε παρτίδα σκάκι Καρπόβ εναντίον Κασπάροβ.\n3΄26΄΄ πριν το τέλος, το σκορ είναι 59-58 υπέρ των Ταρ Χιλς.\nO Τζόρνταν κάνει ένα καταπληκτικό drive, αλλά τον κλείνει ο Γιούιν, μην αφήνοντάς του το παραμικρό περιθώριο να αφήσει τη μπάλα στο καλάθι.\nΟ Μάικλ φέρνει τη μπάλα στο αριστερό, το αδύναμο χέρι ήταν η μόνη λύση.\nLay up πάνω από τα θεόρατα χέρια του Γιούιν. Μέσα. 61-58.\nTo Georgetown ανασυντάσσεται, πρώτα ο Γιούιν και μετά ο «Sleepy» Φλόιντ αντιστρέφουν και πάλι την πλάστιγγα: 61-62 οι Χόγιας, με το χρονόμετρο να γράφει 32 δευτερόλεπτα για την κόρνα.\nΟ Σμιθ καλεί time out να σχεδιάσει την επίθεση, πρώτη επιλογή ο Γουόρθι, δεύτερη ο Πέρκινς.\nΕάν το ζωγραφιστό είναι αδύνατο, η μπάλα στον Μάικλ «για να το καρφώσει».\nΝαι, ολόκληρος Ντιν Σμιθ είπε αυτό, «Knock it in Michael»!\nΟ Μπλακ έψαξε έναν εκ των Γουόρθι-Πέρκινς. Αμφότεροι κλειδαμπαρωμένοι στην άμυνα με βοήθειες του Τόμπσον.\nΤα δευτερόλεπτα κυλούσαν σαν ρόδα στον κατήφορο.\nΤο «23» ξεμαρκάρεται, ο Μπλακ του πετάει τη μπάλα.\nHe knocked it. Το έβαλε. Έβγαλε την γλώσσα, λύγισε τον καρπό και το έβαλε.\nΈνας freshman που πήρε το τελευταίο σουτ. «The shot», όπως ονομάστηκε από τους Αμερικανούς, ένα σουτ που άλλαξε τη ζωή του Τζόρνταν και τον έκανε άντρα, ένα σουτ που, όπως είπε ο ίδιος μετά από 20 ολόκληρα χρόνια, ήταν το πεπρωμένο του, το κομμάτι που συμπλήρωσε το παζλ και καθόρισε τη μετέπειτα εξέλιξή του.\nΤο νικητήριο σουτ του Μάικλ Τζόρνταν κόντρα στο Georgetown.\nΈκτοτε δεν φοβήθηκε ποτέ να πάρει το τελευταίο σουτ, στα 18 του έβαλε ένα καλάθι που σήμαινε τίτλο, η αυτοπεποίθησή του είχε χτιστεί με ορθολογικό τρόπο.\nΆλλωστε πολυτιμότερος παίκτης (most outstanding player για την ακρίβεια) εκείνου του θρυλικού Final 4 είχε ανακηρυχθεί ο μεγάλος Τζέιμς Γουόρθι, o ταχύτερος forward που είδε ποτέ ο πλανήτης τη δεκαετία του ’80.\nΤα πάντα μετά από εκείνο το παιχνίδι έγιναν πιο εύκολα.\nΟ Μάικλ πλέον ήταν ταγμένος, ευλογημένος, ήταν γραμμένο να αφήσει ιστορία στο μπάσκετ.\nΟυδείς βέβαια ήταν σε θέση να εικάσει πόσο ψηλά μπορούσε να φτάσει και ότι θα θεωρείται ο κορυφαίος των κορυφαίων και θα μπαίνει στην ίδια πρόταση με τον Μοχάμεντ Άλι.\nΌλα, μετά από εκείνο το βράδυ της 29ης Μαρτίου, πήραν τον δρόμο τους.\nΞαφνικά έγινε αυτό που είπε ο Σμιθ στην pre–season, o Μάικ έγινε για όλους Μάικλ Τζόρνταν, απέκτησε δική του υπόσταση, ήταν νικητής και όχι ένας έφηβος που κέρδιζε στα playgrounds.\nΤη δεύτερη χρονιά σαν sophomore (έτσι αποκαλούνται οι δευτεροετείς στις ΗΠΑ) εμφανίστηκε στην pre–season ακόμα πιο βελτιωμένος, πιο συγκεντρωμένος, πολύ πιο δυνατός και γυμνασμένος.\nΕίχε δουλέψει και μόνος του το καλοκαίρι, στα εργομετρικά στο κλασσικό 40 yard dash (ένα τεστ κυρίως του american football που αφορά στη μέτρηση της ταχύτητας του αθλητή) ήταν δύο δευτερόλεπτα πιο γρήγορος από την χρονιά του ως freshman.\nΗ μυική του μάζα είχε αυξηθεί, δεν είχε αφήσει τον εαυτό του να παρασυρθεί από το κλίμα ευφορίας και τους εκατοντάδες πειρασμούς για κάθε πιθανό και απίθανο όργιο με λίτρα αλκοόλ να ρέουν έξω από το δωμάτιό του και δεκάδες κορίτσια να περιμένουν μήπως και τις προσέξει.\nΟ Μάικλ Τζόρνταν στο κολεγιακό δωμάτιό του.\nO Ντιν Σμιθ εν τω μεταξύ είχε συνηγορήσει στο να φύγει ο Γουόρθι για το ΝΒΑ, έχοντας στο μυαλό του αφενός να καλύψει το κενό με τον 16χρονο Μπραντ Ντόχερτι και τον άκρως αθλητικό combo guard Κέρτις Χάντερ και αφετέρου να παραδώσει τα ηνία της ομάδας στον Μάικλ.\nTo κακό για τον Σμιθ ήταν ότι, ενάμιση μήνα πριν ξεκινήσουν οι αγώνες, ο Τζόρνταν έσπασε τον καρπό του και για τους Ταρ Χιλς όλα ξεκίνησαν στραβά.\nΑγωνίστηκε για αρκετά μεγάλο διάστημα με ειδικό νάρθηκα, αλλά ήταν κάτι παραπάνω από εμφανές ότι δεν μπορούσε να αποδώσει ούτε στο 70%.\nΤο North Carolina αντιμετώπιζε το φάσμα των τριών συνεχόμενων ηττών στην έναρξη της σεζόν, κάτι που είχε να συμβεί από το… παλαιολιθικό 1928-29. Ο Τζόρνταν δεν μπορούσε να συνδέσει το όνομά του με ένα τόσο αρνητικό ρεκόρ.\nΕναντίον του Tulane του Τζον «Hot Rod» Γουίλιαμς, το πήρε προσωπικά και παρά τον γύψο στο χέρι έκλεψε την μπάλα τέσσερα δευτερόλεπτα πριν τη λήξη και με τους Ταρ Χιλς πίσω με δύο, ευστόχησε, στέλνοντας το παιχνίδι στην παράταση, όπου και η ρετσινιά αποφεύχθηκε.\nΗ σεζόν συνεχίστηκε με τα πάνω και τα κάτω της, ενώ όλοι μιλούσαν για το επικείμενο παιχνίδι με τη Virginia του τρομερού Ραλφ Σάμσον.\nΌλο το campus, ακόμα και οι συμπαίκτες του Μάικλ, μιλούσαν με δέος για το φαινόμενο του Ρόκινχαμ και τα 224 εκατοστά του.\nΕπί βδομάδες ο Τζόρνταν άκουγε για τον Σάμσον, μέχρι που παραμονές του παιχνιδιού δεν άντεξε: «Fuck Sampson»!\nΗ ατάκα του Τζόρνταν πήρε διαστάσεις, το παιχνίδι απέκτησε τεράστιο ενδιαφέρον και μεταδόθηκε ζωντανά από το «NBC».\nΤο ματς είναι μια εποποιΐα, με νεύρα, ψηλό σκορ, αμφισβητούμενες διαιτητικές αποφάσεις, έχει απ’ όλα.\nΟι Ταρ Χιλς το κέρδισαν στο νήμα με 101-95 και με τη νίκη πήραν και την πρωτιά στην ACC.\nΟ Σάμσον βγήκε από τα αποδυτήρια χωρίς να αρθρώσει λέξη, αποφεύγοντας με πολύ άκομψο τρόπο τους δημοσιογράφους.\nΑπό εκείνο το παιχνίδι κι έπειτα, ο Τζόρνταν ήταν ασταμάτητος.\nΜε εκπληκτικά ποσοστά και παίζοντας σκυλίσια άμυνα, οδήγησε το North Carolina στους τελικούς της περιφέρειας.\nΟ Μάικλ Τζόρνταν πρωταγωνιστής στην πορεία του North Carolina για την κατάκτηση του τίτλου.\nΕκεί περίμεναν με το μαχαίρι στα δόντια οι Μπούλντογκς της Georgia. Ήττα και αντίο NCCA tournament.\nΟ Τζόρνταν το έφερε βαρέως. Μπορεί οι μέσοι όροι του να ήταν πάρα πολύ βελτιωμένοι (20.1 πόντοι , 54% στα σουτ), ο ίδιος όμως ήταν έτοιμος να σκάσει.\nΠροσπάθησε να ηρεμήσει παίζοντας γκολφ, δραστηριότητα που του συνέστησε ο Σμιθ, αλλά ουσιαστικά ήταν συμβουλή της ψυχιάτρου συζύγου του που τον βοηθούσε πάντοτε στα δύσκολα “εσωτερικά” θέματα.\nTο κυριότερο όμως που αναπτέρωσε το ηθικό του ήταν πως κλήθηκε στην Ολυμπιακή ομάδα των ΗΠΑ, η οποία πρώτα θα λάμβανε μέρος στους Παναμερικανικούς του Καράκας και την επόμενη σεζόν στους Ολυμπιακούς Αγώνες του Λος Άντζελες.\nΣτην ομάδα βρήκε γνωστά ονόματα, όπως ο Κρις Μάλιν, ο Σαμ Πέρκινς, ο Μαρκ Πράις και ο Άντονι Τίτσι, ενώ στην προετοιμασία αντιμετώπισε για πρώτη φορά κανονικούς NBAers, μεταξύ των οποίων και ο γνωστός μας Έντι Τζόνσον.\nΟι ΗΠΑ, όπως αναμενόταν, κατέκτησαν το Χρυσό μετάλλιο, με τον ίδιο τον Τζόρνταν πρώτο σκόρερ με 17.5 πόντους μ.ο. και μια γλυκιά επίγευση στην αυλαία της σεζόν.\nΗ τρίτη του χρονιά ήταν και η πιο ώριμη. Κατά πολλούς η σεζόν 1983-84 είναι η καλύτερη στην ιστορία των ομάδων του Σμιθ, κι ας αποκλείστηκε στο sweet sixteen από την Indiana. Όλα τα παιχνίδια ήταν μια αποθέωση του ολοκληρωτικού μπάσκετ, με τον Τζόρνταν να δίνει μοναδικές παραστάσεις, να επιχειρεί -και να επιτυγχάνει- απίθανα καρφώματα, off balance σουτ, no look πάσες και να προσφέρει πλούσιο θέαμα.\nΗ Indiana του πανούργου Μπόμπι Νάιτ απέκλεισε το North Carolina με μια πρωτοεμφανιζόμενη αμυντική τακτική που αργότερα εφαρμόστηκε κατά κόρον και στο ΝΒΑ, μέχρι να αποφασίσει η λίγκα να το τιμωρεί με φάουλ: το περίφημο hand check.\nΟ Τζόρνταν βγήκε εκτός ρυθμού, δεν πήρε τα σουτ και μοιραία οι Ταρ Χιλς υπέκυψαν στους Χούζερς που είχαν 70% ευστοχία και ήταν απλά απροσπέλαστοι.\nΟ Μάικλ Τζόρνταν κόντρα στην Indiana του Μπόμπι Νάιτ.\nΜε το που τελείωσε η σεζόν, ξεκίνησε μια ατέρμονη συζήτηση σχετικά με το εάν πρέπει να δηλώσει συμμετοχή στο draft, αν πρέπει να ολοκληρώσει τις σπουδές και μετά να μπει στη λοταρία, κατά πόσον τον θέλει ή τον σπρώχνει στην έξοδο ο Σμιθ και ένα ολόκληρο παρασκήνιο και κιτρινισμοί από μέρος του Τύπου για την προσωπική του ζωή και την οικογένειά του.\nΟ Τζέιμς και πάλι τα είχε θαλασσώσει σε μια περίεργη υπόθεση εικονικών τιμολογίων στην General Electric, από την οποία τον ξέμπλεξε εν μέσω τρομερής πίεσης για το draft ο γιος του, ο οποίος σε μια αποστροφή του λόγου του αποκάλεσε «κλόουν» τον πατέρα του και μοναδικό του στήριγμα τη μητέρα του.\nΝωρίτερα, είχαν φτάσει στα αφτιά του και οι προθέσεις της Σις (να καταγγείλει τον Τζέιμς και την Ντελόρις για εκείνη την όχι και τόσο παλιά ιστορία της σεξουαλικής παρενόχλησης) και τελούσε υπό καθεστώς τρομερού στρες.\nΠαρά τις αντιρρήσεις της μητέρας του, ενέδωσε και, αφότου παρέλαβε το βραβείο καλύτερου παίκτη της χρονιάς, δήλωσε συμμετοχή στο draft. Επελέγη στο #3 από το Σικάγο, πίσω από τον Χακίμ Ολάζουον που κατέληξε στο Χιούστον, και τον Σαμ Μπούι που επελέγη από το Πόρτλαντ.\nΤο κεφάλαιο North Carolina έκλεινε, όχι πάντως οριστικά, αφού ο Τζόρνταν επέστρεψε το 1986 και πήρε το πτυχίο του στην Πολιτισμική Γεωγραφία.\nΟ απόφοιτος Μάικλ Τζόρνταν.\nΤο καλοκαίρι προετοιμαζόταν για τους Ολυμπιακούς Αγώνες, την στιγμή που στον Τύπο ασχολούνταν με το παρασκήνιο του draft, την επιθυμία του να παίξει στους Λέικερς τού- συμφοιτητή και φίλου πια- Γουόρθι, πάνω απ όλα όμως του ινδάλματος Μάτζικ.\nΔεν έκρυψε ποτέ την επιθυμία του να πάει στους Λέικερς, αλλά πολύ γρήγορα υποσχέθηκε πίστη στους Μπουλς, παρά το γεγονός ότι το Ντάλλας προσέφερε τον -τότε σταρ του- Μαρκ Αγκουάιαρ σε ανταλλαγή με το draft pick, δηλαδή τον Τζόρνταν.\nΜπροστά του είχε τους Ολυμπιακούς του Λ.A. και την πολύ δύσκολη συνύπαρξη με τον Μπόμπι Νάιτ, έναν εκκεντρικό αλλά ιδιοφυή προπονητή με εμμονή στην άμυνα και το πλάνο του αγώνα.\nΟ Νάιτ, για να φτάσει την Ολυμπιακή ομάδα στα όρια, έκλεισε τρομερά φιλικά, ακόμα και με ομάδες επιλέκτων του ΝΒΑ, στις οποίες μετείχαν o Μπερντ και o Αϊζέια.\nΟ Τζόρνταν έδωσε ρεσιτάλ στο συγκεκριμένο “φιλικό”, στο οποίο έπεφταν κορμιά.\nΌταν είδε ότι το παιχνίδι ξεφεύγει και παρά τις εντολές του Νάιτ που κοουτσάριζε με κυάλια (!) από έναν απέναντι πύργο, μάζεψε τους συμπαίκτες του και είπε ορθά κοφτά ότι δε δίνει δεκάρα για το σύστημα, ο μόνος τρόπος να κερδίσουν εκείνο το παιχνίδι είναι να του δίνουν τη μπάλα και να το τελειώσει.\nΚαι το τελείωσε.\nΤο Χρυσό ήρθε με συνοπτικές διαδικασίες (96-65 στον Τελικό τους Ισπανούς), ο Τζόρνταν το αφιέρωσε στη μητέρα του και πλέον ήταν έτοιμος να αφοσιωθεί ψυχή τε και σώματι στο ΝΒΑ και τους Μπουλς.\nΗ εποχή Τζόρνταν είχε μόλις ξεκινήσει.\nΟ Μάικλ Τζόρνταν Χρυσός Ολυμπιονίκης, το 1984.\nΤα… 12 λεπτά δημοσιότητας του Λουκ Λόνγκλεϊ δεν αρκούσαν στον Μάικλ Τζόρνταν\nΣκότι Πίπεν: Η Σκιά Του Ινδιάνου / Η αβάσταχτη απλότητα του (περίπλοκου) εαυτού του Ντένις Ρόντμαν\nNBANCAAΑΜΕΡΙΚΑΝΙΚΟ ΦΟΥΤΜΠΟΛΑΜΕΡΙΚΗΛΑΡΙ ΜΠΕΡΝΤΜΑΪΚΛ ΤΖΟΡΝΤΑΝΜΑΤΖΙΚ ΤΖΟΝΣΟΝΜΠΕΪΖΜΠΟΛΜΠΟΜΠΙ ΝΑΪΤΝΒΑΝΤΙΝ ΣΜΙΘΟΙΚΟΓΕΝΕΙΑΡΕΤΡΟΣΙΚΑΓΟ ΜΠΟΥΛΣΧΑΚΙΜ ΟΛΑΖΟΥΟΝ


1 Κεφάλαιο 4 Δικαιώματα ιδιοκτησίας, Εξωτερικές επιδράσεις, και περιβαλλοντικά προβλήματα. - ppt κατέβασμα\n1 Κεφάλαιο 4 Δικαιώματα ιδιοκτησίας, Εξωτερικές επιδράσεις, και περιβαλλοντικά προβλήματα.\nΔημοσίευσεΦιλομήλ Λούπης Τροποποιήθηκε πριν 2 χρόνια\nΠαρουσίαση με θέμα: "1 Κεφάλαιο 4 Δικαιώματα ιδιοκτησίας, Εξωτερικές επιδράσεις, και περιβαλλοντικά προβλήματα."— Μεταγράφημα παρουσίασης:\n2 1 Κεφάλαιο 4 Δικαιώματα ιδιοκτησίας, Εξωτερικές επιδράσεις, και περιβαλλοντικά προβλήματα\n3 2 Εισαγωγή Οι κατανομές των πόρων δεν είναι πάντα αποτελεσματικές και αυτή η αναποτελεσματικότητα οδηγεί σε περιβαλλοντικά προβλήματα. Πότε συμβαίνουν παραβιάσεις της αποτελεσματικότητας; Τι προκαλεί τη διαφορά ανάμεσα στα ατομικά (ή ομαδικά συμφέρονται) από εκείνα της κοινωνίας γενικότερα; Η έννοια του δικαιώματος ιδιοκτησίας. Εξετάζουμε πως μέσω των δικαιωμάτων ιδιοκτησίας μπορούμε να κατανοήσουμε γιατί ένα περιβαλλοντικό περιουσιακό στοιχείο μπορεί να υποτιμηθεί (είτε από την αγορά είτε από την κρατική πολιτική).\n4 3 Δικαιώματα ιδιοκτησίας Δικαίωμα ιδιοκτησίας —ένα σύνολο κανόνων που καθορίζουν τα προνόμια και τους περιορισμούς στη χρήση ενός πόρου από τον ιδιοκτήτη του. Τα δικαιώματα ιδιοκτησίας μπορούν να ανήκουν είτε σε άτομα-ιδιώτες (καπιταλιστική οικονομία), είτε στο κράτος (κεντρικά σχεδιαζόμενη σοσιαλιστική οικονομία). Η ύπαρξη ιδιωτικών δικαιωμάτων ιδιοκτησίας (σε μία καπιταλιστική οικονομία) δίνει κίνητρα κέρδους, τα οποία συχνά αναφέρονται ως πηγή των περιβαλλοντικών προβλημάτων. Μπορούν οι κεντρικά σχεδιαζόμενες οικονομίες (όπως πχ. πρώην Σοβιετική Ένωση) να αντιμετωπίσουν καλύτερα τα περιβαλλοντικά προβλήματα και να αποφύγουν τις περιβαλλοντικές υπερβολές; Τα στοιχεία δείχνουν ότι αυτό δεν είναι απαραίτητο. Η επιδίωξη του (ιδιωτικού) κέρδους δεν είναι απαραίτητα ασυμβίβαστη με την ικανοποίηση των αναγκών των ατόμων μίας κοινωνίας. Το κράτος μπορεί να καθορίσει το νομικό πλαίσιο και να δώσει κίνητρα για την προστασία του περιβάλλοντος (μέσω των ιδιωτικών δικαιωμάτων ιδιοκτησίας). Δικαιώματα ιδιοκτησίας και αποτελεσματικές κατανομές της αγοράς\n5 4 Δικαιώματα ιδιοκτησίας Αποκλειστικότητα—Όλα τα κόστη και τα οφέλη που προκύπτουν από την κατοχή και τη χρήση των πόρων πρέπει να τα επωμίζεται ο ιδιοκτήτης και μόνο αυτός. Εμπορευσιμότητα/Μεταβιβασιμότητα —Τα δικαιώματα πρέπει να είναι μεταβιβάσιμα από τον ένα ιδιοκτήτη στον άλλο μέσω εκούσιας ανταλλαγής. Δυνατότητα εφαρμογής (Νομή και κατοχή) — Τα δικαιώματα πρέπει να είναι προστατευμένα από ξένη χρήση και καταπάτηση. Ο ιδιοκτήτης ενός πόρου με δικαίωμα ιδιοκτησίας που πληροί και τα τρία παραπάνω χαρακτηριστικά έχει ισχυρό κίνητρο να χρησιμοποιήσει αποτελεσματικά αυτό τον πόρο. Μία μείωση της αξίας του πόρου αποτελεί και προσωπική απώλεια. Αποτελεσματικές δομές δικαιωμάτων ιδιοκτησίας\n6 5 Δικαιώματα περιουσίας Όταν ανταλλάσσονται σαφώς καθορισμένα δικαιώματα ιδιοκτησίας (σε μία οικονομία της αγοράς), η ανταλλαγή αυτή διευκολύνει την αποτελεσματικότητα. Ο πωλητής έχει το δικαίωμα να εμποδίσει τον καταναλωτή να καταναλώσει το προϊόν αν δεν πληρώσει. Με δεδομένη μία τιμή, ο καταναλωτής αποφασίζει πόση ποσότητα θα αγοράσει με βάση το κριτήριο της μεγιστοποίησης του καθαρού ατομικού του οφέλους. Το καθαρό όφελος του καταναλωτή (πλεόνασμα του καταναλωτή) είναι το εμβαδόν της επιφάνειας που βρίσκεται κάτω από την καμπύλη ζήτησης μείον το εμβαδόν της επιφάνειας που αντιπροσωπεύει το κόστος. (ή αλλιώς το εμβαδόν κάτω από την καμπύλη ζήτησης και πάνω από τη γραμμή της τιμής μέχρι την αγοραζόμενη ποσότητα) Πλεόνασμα καταναλωτή\n7 6 Η επιλογή του καταναλωτή Για μία δεδομένη τιμή P*, Το πλεόνασμα του καταναλωτή μεγιστοποιείται στην ποσότητα Q d.\n8 7 Δικαιώματα ιδιοκτησίας Οι πωλητές αντιμετωπίζουν το ίδιο δίλλημα. Πώς θα μεγιστοποιήσουν το δικό τους όφελος. Το πλεόνασμα παραγωγού (καθαρό όφελος παραγωγού) είναι η περιοχή κάτω από την γραμμή της τιμής και πάνω από την καμπύλη οριακού κόστους μέχρι την αγοραζόμενη ποσότητα. Πλεόνασμα παραγωγού\n9 8 Η επιλογή του παραγωγού Με δεδομένη την τιμή P*, ο πωλητής μεγιστοποιεί το όφελός του με την επιλογή να πουλήσει Q s μονάδες προϊόντος.\n10 9 Αγορά σε ισορροπία Η τιμή P* θα προσαρμοστεί μέχρι η προσφορά να εξισωθεί με τη ζήτηση. Τόσο οι καταναλωτές όσο και οι παραγωγοί μεγιστοποιούν τα πλεονάσματά τους. Α+Β = Συνολικό καθαρό όφελος μεγιστοποιημένο\n11 10 Σε ένα σύστημα με καλά ορισμένα δικαιώματα ιδιοκτησίας και λειτουργία ανταγωνιστικής αγοράς όπου αυτά τα δικαιώματα μπορούν να ανταλλαχθούν (πώληση-αγορά), ο καθένας (παραγωγός ή καταναλωτής) προσπαθεί από την πλευρά του να μεγιστοποιήσει το δικό του πλεόνασμα. Έτσι, το σύστημα οδηγείται (χωρίς να το επιδιώκει εξ’αρχής) σε μία κατανομή που είναι αποτελεσματική από την άποψη της κοινωνίας ως σύνολο (αόρατο χέρι – Adam Smith). Δικαιώματα ιδιοκτησίας Μεγιστοποίηση καθαρού οφέλους\n12 11 Οι εξωτερικές επιδράσεις (εξωτερικότητες) ως πηγή αποτυχίας της αγοράς Η αποκλειστικότητα είναι ένα από τα κύρια χαρακτηριστικά μίας αποτελεσματικής δομής δικαιωμάτων ιδιοκτησίας το οποίο όμως συχνά παραβιάζεται στην πράξη. Αυτό κυρίως γίνεται όταν ένας φορέας που λαμβάνει μία απόφαση δεν επωμίζεται όλες τις συνέπειες των ενεργειών του. Πότε συμβαίνει αυτό; Υποθέτουμε ότι δύο επιχειρήσεις βρίσκονται κοντά σε ένα ποταμό: η πρώτη παράγει χάλυβα και η δεύτερη είναι μία ξενοδοχειακή επιχείρηση. Το ποτάμι χρησιμοποιείται και από τις δύο αλλά με διαφορετικό τρόπο. Για τη χαλυβουργεία το ποτάμι είναι χώρος απόρριψης των αποβλήτων του. Για το ξενοδοχείο το ποτάμι είναι πόλος έλξης πελατών (θέα, αναψυχή με σπορ που σχετίζονται με το νερό). Αν οι δύο επιχειρήσεις ανήκουν σε διαφορετικούς ιδιοκτήτες, η χρήση του νερού θα είναι κατά πάσα πιθανότητα αναποτελεσματική. Επειδή η χαλυβουργική επιχείρηση δεν επωμίζεται το κόστος της μειωμένης κίνησης στο ξενοδοχείο (λόγω των αποβλήτων που απορρίπτει) και έτσι απορρίπτει πάρα πολλά απόβλητα στο ποτάμι. Κλασικό παράδειγμα εξωτερικής επίδρασης Η εξωτερική επίδραση (εξωτερικότητα) υπάρχει όποτε η ευημερία ενός φορέα (επιχείρηση, νοικοκυριό) εξαρτάται όχι μόνο από τις ενέργειές του αλλά και από τις ενέργειες που ελέγχονται και από κάποιον άλλο φορέα.\n13 12 Καμπύλη D: Ζήτηση χάλυβα Καμπύλη MCp: Ιδιωτικό οριακό κόστος παραγωγής χάλυβα Καμπύλη MCs: Κοινωνικό οριακό κόστος παραγωγής Qm: Ποσότητα που παράγεται από την επιχείρηση όταν δεν αναλαμβάνει καθόλου το κόστος των εκπομπών της Q*: Ποσότητα που μεγιστοποιεί το καθαρό όφελος για την κοινωνία (παράγεται αν η επιχείρηση επωμίζεται το κόστος της ρύπανσης που προκαλεί). Η αγορά χάλυβα\n14 13 Οι εξωτερικότητες ως πηγή αποτυχίας της αγοράς Συμπεράσματα σχετικά με τις κατανομές της αγοράς για αγαθά που προκαλούν εξωτερικότητες ρύπανσης (όπως είναι ο χάλυβας): 1.Η παραγόμενη ποσότητα χάλυβα είναι πολύ μεγάλη. 2.Η αυξημένη ποσότητα συνεπάγεται και υπερβολική ρύπανση. 3.Οι τιμές του αγαθού που ευθύνεται για τη ρύπανση είναι πολύ χαμηλές. 4.Επειδή το κόστος της ρύπανσης είναι εξωτερικό (το υφίσταται κάποιος έξω από την επιχείρηση που το προκαλεί), η αγορά χάλυβα δεν δίνει κίνητρα για αναζήτηση τρόπων μείωσης της ρύπανσης. 5.Η ανακύκλωση και επαναχρησιμοποίηση των ρυπογόνων ουσιών αποθαρρύνεται καθώς η απλή απελευθέρωσή τους στο περιβάλλον είναι αναποτελεσματικά φθηνή.\n15 14 Είδη εξωτερικών επιδράσεων Εξωτερική αρνητική οικονομία ή αρνητική εξωτερικότητα: Δημιουργεί κόστος σε τρίτους (και δεν τους αποζημιώνει). Πχ. Βιομηχανία χάλυβα σε γειτονικό ξενοδοχείο ή στη δραστηριότητα μίας ζυθοποιίας. Υπερ-προσφορά του αγαθού Εξωτερική θετική οικονομία ή θετική εξωτερικότητα: Παρέχει δωρεάν οφέλη σε τρίτους. Παράδειγμα: Ανακαίνιση ενός διατηρητέου κτιρίου, Δημιουργία μίας ωραίας θέας. Εμβολιασμοί, εκπαίδευση, αξιοποίηση μιας ωραίας θέας. Υπο-προσφορά του αγαθού Χρηματική εξωτερική επίδραση: Ο εξωτερικός αντίκτυπος μεταδίδεται μέσω του συστήματος των τιμών. Παράδειγμα: Μία νέα επιχείρηση εγκαθίσταται σε μία περιοχή και αυξάνει τις τιμές των ενοικίων γης. Έτσι δημιουργείται μία αρνητική εξωτερική επίδραση σε όλους όσοι πληρώνουν ενοίκια. Στην περίπτωση αυτή τα υψηλότερα ενοίκια αντικατοπτρίζουν τη στενότητα της γης. Οι τιμές προσαρμόζονται για να οδηγήσουν σε μία αποτελεσματική κατανομή του πόρου (γη). Η ρύπανση δεν είναι μία χρηματική εξωτερική επίδραση: Ο αρνητικός εξωτερικός αντίκτυπος δεν «φαίνεται» στις τιμές. Οι τιμές δεν προσαρμόζονται για να αντικατοπτρίσουν το αυξημένο φορτίο αποβλήτων. Η δημιουργούμενη στενότητα στον πόρο νερό δεν «αναγγέλεται» στην χαλυβουργική επιχείρηση\n16 15 Καθεστώτα δικαιωμάτων ιδιοκτησίας –Ατομική ιδιοκτησία : Οι ιδιώτες κατέχουν τα δικαιώματα επί της χρήσης των πόρων. –Καθεστώτα κρατικής ιδιοκτησίας: Η κυβέρνηση έχει την κυριότητα και τον έλεγχο της περιουσίας –Καθεστώτα κοινόκτητης περιουσίας: Η περιουσία ανήκει σε συγκεκριμένη ομάδα συνιδιοκτητών που την διαχειρίζονται. Οι τίτλοι για τη χρήση αυτών των κοινόκτητων πόρων μπορεί να είναι επίσημοι ή ανεπίσημοι. Διάφοροι βαθμοί αποτελεσματικότητας αλλά τα πιο πολλά παραδείγματα είναι αποτυχημένα. Επιτυχές παράδειγμα: Το σύστημα κατανομής των δικαιωμάτων βοσκής στην Ελβετία. Κοινόκτητα λιβάδια με δικαιώματα χρήσης από μία ομάδα οικογενειών. Η υπερβόσκηση προστατεύεται από τη συμμόρφωση όλων σε συγκεκριμένους κανόνες χρήσης. Αδύνατη η είσοδος τρίτων. Παράδειγμα αποτυχίας (σύνηθες): Σύστημα δικαιωμάτων αλιείας σε μία κοινότητα ψαράδων (Σρι Λάνκα). Η πληθυσμιακή αύξηση και η είσοδος τρίτων αύξησε τη ζήτηση για ψάρια και υπονόμευσε τη συλλογική συνοχή. Οι παραδοσιακοί κανόνες κατέστησαν ανεφάρμοστοι και παρατηρήθηκε υπεραλίευση και χαμηλά εισοδήματα για όλους. –Καθεστώτα ιδιοκτησίας Res nullius ή ανοιχτής πρόσβασης καθεστώτα. Κανένας δεν έχει την κυριότητα των πόρων και δεν ασκεί έλεγχο επί των πόρων (πχ ψάρια ανοιχτής θάλασσας, άγρια πανίδα, υπόγεια νερά). «Όποιος εμφανίζεται πρώτος εξυπηρετείται πρώτος» (“First come first serve”). Για αυτό το είδος κοινόκτητων φυσικών πόρων έγινε γνωστός ο όρος «τραγωδία των κοινόκτητων πόρων».\n17 16 Λάθη στο σχεδιασμό συστημάτων δικαιωμάτων ιδιοκτησίας. Κοινόκτητοι πόροι (res nullius): Δύο βασικά χαρακτηριστικά: α) Αδυναμία αποκλεισμού τρίτων β) Διαιρετότητα δηλ. η χρήση ενός μέρους του πόρου από κάποιον αφήνει λιγότερη ποσότητα διαθέσιμη για τους υπολοίπους. Κλασικό παράδειγμα: Η τύχη του αμερικανικού βίσονα Πάρα πολλοί βίσονες στα πρώτα χρόνια της αμερικανικής ιστορίας. Το ανεξέλεγκτο κυνήγι δεν αποτελούσε πρόβλημα. Η κυνηγετική προσπάθεια ενός κυνηγού δεν επηρέαζε αρνητικά την προσπάθεια των άλλων. Δεν υπήρχε στενότητα στο αγαθό. Με τα χρόνια, η ζήτηση αυξήθηκε και εμφανίστηκε και η στενότητα του αγαθού. Για μεγαλύτερη συνολική κυνηγετική προσπάθεια το συνολικό όφελος του κυνηγού (θηρευόμενη ποσότητα x τιμή του κιλού κρέατος) μειώνεται. Σήμερα ο βίσονας ζει μόνο σε ζωολογικούς κήπους.\n18 17 Το Κυνήγι του Βίσονα Καμπύλες συνολικού οφέλους (ΤΒ) και συνολικού κόστους (TC)\n19 Η τραγωδία των κοινόκτητων πόρων (το παράδειγμα του βίσονα) Το αποτελεσματικό ύψος κυνηγετικής προσπάθειας είναι το Q 1 επειδή εκεί το οριακό όφελος = οριακό κόστος και έτσι το καθαρό όφελος μεγιστοποιείται. Όμως οι κυνηγοί έχουν ελεύθερη πρόσβαση, χωρίς αποκλειστικά δικαιώματα ιδιοκτησίας και έτσι εκμεταλλεύονται τον πόρο μέχρι το σημείο Q 2, όπου το συνολικό όφελος = συνολικό κόστος. Οι μεμονωμένοι κυνηγοί δεν μπορούν να καρπωθούν τα οφέλη από την προστασία του βίσονα (πρόσοδος στενότητας) καθώς δεν έχουν συγκεκριμένα δικαιώματα ιδιοκτησίας σε κάποιο κοπάδι (έτσι ώστε να έχουν κίνητρο να το διατηρήσουν σε ένα αποτελεσματικό ύψος). Αν κάποιοι προσπαθήσουν να προστατέψουν το είδος (πχ περιορίζοντας το κυνήγι) οι υπόλοιποι απλά θα έχουν περισσότερους βίσονες διαθέσιμους για να κυνηγήσουν. Συνεπώς, η απρόσκοπτη πρόσβαση στους πόρους προωθεί μία αναποτελεσματική κατανομή.\n20 19 Δημόσια αγαθά Τα δημόσια αγαθά έχουν δύο χαρακτηριστικά: –Αδυναμία αποκλεισμού τρίτων: Ακόμα και αυτοί που δεν πληρώνουν για αυτά δεν μπορούν να αποκλειστούν από τα οφέλη που προσφέρει (το πρόβλημα του λαθρεπιβάτη ή ελεύθερου χρήστη ή δωρεάν επιβάτη). –Αδιαιρετότητα στην κατανάλωση: Η κατανάλωση ενός αγαθού από ένα άτομο δεν μειώνει την ποσότητα που έχουν οι άλλοι στη διάθεσή τους. - Ο καθαρός αέρας, το καθαρό νερό, η εθνική άμυνα, η βιοποικιλότητα.\n21 20 Η βιοποικιλότητα περιλαμβάνει δύο συναφείς έννοιες: α) Γενετική ποικιλότητα ανάμεσα στα άτομα ενός συγκεκριμένου είδους. Σημαντική για την ανάπτυξη νέων καλλιεργήσιμων ειδών και ζώων. β) Πλήθος ειδών που ανήκουν σε μια κοινότητα οργανισμών. Το μέγεθος της ποικιλίας μέσα στο ίδιο και ανάμεσα σε διαφορετικά είδη έχει προσφέρει νέες πηγές τροφής, ενέργειας, βιομηχανικών χημικών προϊόντων, πρώτων υλών και φαρμάκων. Μπορούμε να στηριχθούμε στον ιδιωτικό τομέα για να προστατεύσει την βιοποικιλότητα; (πχ. κάποιο είδος προς εξαφάνιση). ΟΧΙ Δημόσια αγαθά\n22 21 Αποτελεσματική παροχή δημοσίων αγαθών 1.Η συνολική καμπύλη ζήτησης (αγοραία) προκύπτει με την κάθετη άθροιση των δύο επιμέρους καμπυλών ατομικής ζήτησης. Η κάθετη άθροιση χρειάζεται γιατί όλοι (και οι δύο) μπορούν να καταναλώνουν ταυτόχρονα την ίδια ποσότητα βιοποικιλότητας. (αδιαιρετότητα) 2. Για να παραχθεί η ποσότητα Q* του δημόσιου αγαθού, απαιτείται διαφορετική τιμολόγηση του κάθε καταναλωτή (ο Α να πληρώσει τιμή P Α = OA και ο Β να πληρώσει τιμή P Β = OB). Αυτό όμως είναι πρακτικά αδύνατο γιατί εφόσον δεν είναι δυνατός ο αποκλεισμός κανενός, ο καταναλωτής έχει κίνητρο να μην αποκαλύψει την ένταση της προτίμησής του για το αγαθό. Έτσι ο παραγωγός του αγαθού δεν μπορεί να γνωρίζει ποιές τιμές να ορίσει. 3.Ένα άτομο έχει κίνητρο να γίνει «δωρεάν επιβάτης». Αφήνει κάποιον άλλο να αγοράσει βιοποικιλότητα και ο ίδιος καρπώνεται μετά τα οφέλη της δωρεάν. 4.Υπάρχει μείωση των κινήτρων για συνεισφορά στην παραγωγή του αγαθού. Οι συνεισφορές δεν είναι αρκετά μεγάλες για να χρηματοδοτήσουν την αποτελεσματική ποσότητα του δημόσιου αγαθού. Το αγαθό υπο- προσφέρεται.\n23 22 Πρόβλημα Υποθέστε ότι το κράτος σκοπεύει να αποφασίσει πόσα μίλια ενός ποταμού με πολύ όμορφη θέα πρέπει να προστατέψει. Στη γύρω περιοχή κατοικούν 100 άτομα, καθένα από τα οποία έχει πανομοιότυπη συνάρτηση ζήτησης P = 10 – q, όπου q είναι ο αριθμός των μιλίων που θα προστατευτούν και P είναι η τιμή ανά μίλι που κάθε άτομο είναι διατεθειμένο να πληρώσει για να προστατευτούν q μίλια από τον ποταμό. (α) Αν το οριακό κόστος προστασίας είναι 500 δολ. ανά μίλι, πόσα μίλια θα προστατευτούν σε μία αποτελεσματική κατανομή; (β) Πόσο θα είναι το καθαρό όφελος; (γ) Αν η προστασία ανατεθεί σε ιδιώτη θα επιτευχθεί στο ίδιο επίπεδο και γιατί; Απάντηση: (α) Χρειάζεται κάθετη άθροιση των καμπυλών ζήτησης για να προκύψει η συνολική αγοραία καμπύλη ζήτησης καθώς πρόκειται για δημόσιο αγαθό. Προκύπτει ότι P = 1000 – 100q. Η καμπύλη οριακού κόστους είναι P = 500. Άρα 500 = 1000 – 100q → q = 5 μίλια. (β) Το καθαρό όφελος είναι το εμβαδόν του τριγώνου που προκύπτει κάτω από την καμπύλη ζήτησης και πάνω από την καμπύλη οριακού κόστους. Εμβαδόν Τριγώνου = (Βάση x Ύψος)/2 = 500 x 5 x ½ = 1250 δολάρια (γ) Καθώς το αγαθό είναι δημόσιο, η προστασία του από ιδιώτη δεν θα γίνει στο αποτελεσματικό επίπεδο των 5 μιλίων αλλά σε λιγότερο. Ο ιδιώτης είναι πολύ δύσκολο να εξασφαλίσει αρκετές συνεισφορές από όλους τους χρήστες έτσι ώστε να καλύψει το συνολικό κόστος προστασίας των 5 μιλίων που είναι 500 x 5 = 2500 δολάρια. Έτσι αν για παράδειγμα καταφέρει και πάρει εισφορές από τους κατοίκους ίσες με πχ 1000 δολάρια τότε θα προστατέψει μόνο 1000/500 = 2 μίλια.\n24 23 Ατελείς δομές της αγοράς Μία μη ανταγωνιστική αγορά είναι αναποτελεσματική. Χαρακτηριστικό τέτοιο παράδειγμα είναι το Μονοπώλιο (Πώληση ενός αγαθού από έναν μόνο πωλητή). Στο μονοπώλιο το αγαθό πωλείται σε μικρότερη ποσότητα (από την αποτελεσματική) και σε μεγαλύτερη τιμή (από την αποτελεσματική). Στο μονοπώλιο το καθαρό όφελος δεν μεγιστοποιείται (το οριακό όφελος είναι μεγαλύτερο από το οριακό κόστος) Καρτέλ: Συμφωνία σύμπραξης ανάμεσα σε παραγωγούς για να περιορίσουν την τιμή και να αυξήσουν τις τιμές. Καρτέλ χωρών που παράγουν πετρέλαιο (OPEC) για περιορισμό της παραγωγής πετρελαίου έτσι ώστε η τιμή του να είναι αυξημένη. Η αναποτελεσματικότητα στην αγορά πετρελαίου αντισταθμίζεται σε κάποιο βαθμό από τη μείωση του κοινωνικού κόστους λόγω των χαμηλότερων επιπέδων ρύπανσης (αφού υπάρχει λιγότερο διαθέσιμο πετρέλαιο για να καεί).\n25 24 Σχήμα 4.7 Μονοπώλιο και αναποτελεσματικότητα Μία αποτελεσματική αγορά (πλήρης ανταγωνισμός) παρέχει ποσότητα ΟΒ σε τιμή ΟG (ισορροπία στο σημείο C) και μεγιστοποιεί το καθαρό όφελος (Εμβαδόν τριγώνου CHI). Μία μονοπωλιακή αγορά ισορροπεί στο σημείο D, παρέχοντας μικρότερη ποσότητα (ΟΑ) σε μεγαλύτερη τιμή (OF) και το καθαρό όφελος του τριγώνου EDC χάνεται (deadweight loss). Το καθαρό όφελος (εμβαδόν IEDH) δεν μεγιστοποιείται.\n26 25 Η αποτυχία του κράτους Οι πολιτικές διαδικασίας (κυβερνήσεις) μπορεί να είναι εξίσου υπεύθυνες με τις διαδικασίες της αγοράς για την πρόκληση αναποτελεσματικότητας που οδηγεί σε περιβαλλοντικά προβλήματα. Συμπεριφορά αναζήτησης προσόδου: Ομάδες ειδικών συμφερόντων (πχ παραγωγοί συγκεκριμένων αγροτικών προϊόντων βλ. βαμβάκι) ασκούν πολιτικές πιέσεις προκειμένου να εξασφαλίσουν νομοθετήματα προστατευτικού χαρακτήρα ώστε να εξασφαλίσουν υψηλότερο κέρδος (πρόσοδο) για το προϊόν τους. Η συμπεριφορά αναζήτησης προσόδου αυξάνει το καθαρό όφελος της ομάδας ειδικών συμφερόντων αλλά μειώνει το κοινωνικό καθαρό όφελος (πχ μέσω περιβαλλοντικής ζημιάς). Παραδείγματα περιβαλλοντικής ζημίας: Υπερβολική χρήση νερού για την καλλιέργεια επιδοτούμενου βαμβακιού, υπερβολική αέρια ρύπανση από την επιδότηση της παραγωγής χάλυβα\n27 26 Η αποτυχία του κράτους Γιατί όσοι ζημιώνονται από την συμπεριφορά αναζήτησης προσόδου δεν εξεγείρονται; Άγνοια του ψηφοφόρου: Οι ψηφοφόροι παραμένουν ανενημέρωτοι επί πολλών θεμάτων λόγω πολύ υψηλού κόστους πληροφόρησης και ταυτόχρονα της μικρής πιθανότητας να παίξει αποφασιστικό ρόλο μία μεμονωμένη ψήφος. Επίσης είναι δύσκολη η οργάνωση μίας ενιαίας αντίδρασης από όλους τους θιγόμενους. Η ενιαία αντίδραση έχει χαρακτηριστικά δημόσιου αγαθού. (Υπο- παραγωγή του αγαθού). Πρόβλημα του «δωρεάν επιβάτη» (όλοι επιθυμούμε να υπάρξει αντίδραση αλλά αφήνουμε στους άλλους την ευθύνη να αναλάβουν κάποια πρωτοβουλία και εμείς μετά να καρπωθούμε δωρεάν όλα τα οφέλη)\n28 27 Η επιδίωξη της αποτελεσματικότητας Ιδιωτική επίλυση μέσω διαπραγματεύσεων Είναι ο απλούστερος τρόπος επίτευξης αποτελεσματικότητας όταν το πλήθος των επηρεαζόμενων πλευρών είναι μικρό. Ένα από τα δύο εμπλεκόμενα μέρη (ρυπαίνων/θιγόμενος) «δωροδοκεί» τον άλλο προκειμένου είτε να επιτευχθεί ένα μικρότερο ποσό ρύπανσης (αν πληρώνει ο θιγόμενος τον ρυπαίνοντα) είτε να υπάρξει ικανοποιητική αποζημίωση (αν πληρώνει ο ρυπαίνων τον θιγόμενο). Τα δικαστήρια: Επιβάλλουν κανόνες ιδιοκτησίας και κανόνες υποχρεώσεων Παράδειγμα: Χαλυβουργείο και Ξενοδοχειακή επιχείρηση στις όχθες ενός ποταμού. Ποιος έχει το δικαίωμα χρήσης του ποταμού; Από τη μία πλευρά, υπάρχει το δικαίωμα για την απόρριψη αποβλήτων στον ποταμό και από την άλλη το δικαίωμα να υπάρχει ένας καθαρός ποταμός με ελκυστική εμφάνιση. Το δικαστήριο αποφασίζει ποιο δικαίωμα προέχει και καθορίζει κάποιες κυρώσεις σε περίπτωση παραβίασης. Αν δεν υπάρχει δικαστική απόφαση, το δικαίωμα κατανέμεται συνήθως στην πλευρά που μπορεί πιο εύκολα να το εξασφαλίσει. Στην περίπτωση του παραδείγματός μας, η φυσική κατανομή (αν δηλ. δεν επέμβει κάποιο δικαστήριο) θα δώσει το δικαίωμα στο χαλυβουργείο.\n29 28 Με ποιο κριτήριο θα μπορούσαν να αποφασίσουν τα δικαστήρια για την κατανομή των δικαιωμάτων ιδιοκτησίας; Θεώρημα Coase: Όταν το κόστος διαπραγματεύσεων είναι αμελητέο και οι επηρεαζόμενοι καταναλωτές μπορούν να διαπραγματευτούν ελεύθερα μεταξύ τους, τότε το δικαίωμα ιδιοκτησίας μπορεί να κατανεμηθεί σε οποιαδήποτε από τις δύο πλευρές και να προκύψει πάντα μία αποτελεσματική κατανομή (αποτελεσματικό επίπεδο ρύπανσης του ποταμού στην περίπτωση της χαλυβουργικής και της ξενοδοχειακής επιχείρησης). Η επιδίωξη της αποτελεσματικότητας\n30 29 Η επιδίωξη της αποτελεσματικότητας Το Θεώρημα Coase μπορεί να παρουσιάσει διάφορες δυσκολίες στην εφαρμογή του. - Έτσι, για παράδειγμα, όταν το δικαίωμα ιδιοκτησίας το κατέχει ο ρυπαίνων, η ρύπανση μπορεί να αναδειχθεί σε μία επικερδή δραστηριότητα (καθώς ο ρυπαίνων δωροδοκείται από τον θιγόμενο). - Επίσης η προϋπόθεση ότι οι επηρεαζόμενες πλευρές είναι λίγες είναι πολύ περιοριστική και ισχύει δύσκολα. Αν οι επηρεαζόμενες πλευρές είναι πολλές, η μείωση της ρύπανσης γίνεται δημόσιο αγαθό. Δημιουργείται το πρόβλημα του «δωρεάν επιβάτη» που δυσκολεύει μία ομάδα να ενεργήσει συνεκτικά και αποτελεσματικά για να αποκαταστήσει την αποτελεσματικότητα. Όταν οι ατομικές διαπραγματεύσεις δεν είναι πρακτικά εφικτές (και λόγω μεγάλου κόστους συναλλαγών – δικηγόροι κλπ), τα δικαστήρια μπορούν να επιβάλλουν κανόνες υποχρεώσεων. Αυτοί είναι κανόνες που ορίζουν αποζημιώσεις που πρέπει να καταβληθούν στη ζημιωθείσα πλευρά από τον ρυπαίνονται. Με τους κανόνες υποχρεώσεων ο ρυπαίνοντας επωμίζεται το κόστος της βλάβης. Οι δικαστικές αποφάσεις δημιουργούν νομικό προηγούμενο για τις επόμενες. Έτσι για παράδειγμα στην περίπτωση μίας εταιρείας πετρελαίων, μπορεί να είναι πολύ φθηνότερο να πάρει μέτρα αποτροπής ατυχημάτων που μπορούν να προκαλέσουν πετρελαιοκηλίδες παρά να υποχρεωθεί να αντιμετωπίσει την βλάβη αφού πλέον προκλήθηκε.\n31 30 Η επιδίωξη της αποτελεσματικότητας Νομοθετικές και εκτελεστικές ρυθμίσεις Όρια στην παραγωγή ενός αγαθού (πχ χάλυβας) ή στη ρύπανση που δημιουργεί η παραγωγή του. Πρόβλεψη ποινών για αποτροπή παραβάσεων. Επιβολή φόρων επί του αγαθού ή επί της ρύπανσης που δημιουργεί. Καθιέρωση κανόνων που επιτρέπουν μεγαλύτερη ευελιξία και ταυτόχρονα μειώνουν τη βλάβη. (Πχ νόμοι για ζώνες εγκατάστασης επιχειρήσεων, νόμοι για απαγόρευση χρήσης ενός συγκεκριμένου συστατικού παραγωγής όπως πχ. ο μόλυβδος στη βενζίνη)\n33 Επεξήγηση όρων χρήσης έργων τρίτων Δεν επιτρέπεται η επαναχρησιμοποίηση του έργου, παρά μόνο εάν ζητηθεί εκ νέου άδεια από το δημιουργό. © διαθέσιμο με άδεια CC- BY διαθέσιμο με άδεια CC-BY-SA διαθέσιμο με άδεια CC-BY-NC- SA διαθέσιμο με άδεια CC-BY-NC Επιτρέπεται η επαναχρησιμοποίηση του έργου και η δημιουργία παραγώγων αυτού με απλή αναφορά του δημιουργού. Επιτρέπεται η επαναχρησιμοποίηση του έργου με αναφορά του δημιουργού, και διάθεση του έργου ή του παράγωγου αυτού με την ίδια άδεια. Επιτρέπεται η επαναχρησιμοποίηση του έργου με αναφορά του δημιουργού. Δεν επιτρέπεται η εμπορική χρήση του έργου. Επιτρέπεται η επαναχρησιμοποίηση του έργου με αναφορά του δημιουργού και διάθεση του έργου ή του παράγωγου αυτού με την ίδια άδεια. Δεν επιτρέπεται η εμπορική χρήση του έργου. διαθέσιμο με άδεια CC-BY-ND Επιτρέπεται η επαναχρησιμοποίηση του έργου με αναφορά του δημιουργού. Δεν επιτρέπεται η δημιουργία παραγώγων του έργου. διαθέσιμο με άδεια CC-BY- NC-ND Επιτρέπεται η επαναχρησιμοποίηση του έργου με αναφορά του δημιουργού. Δεν επιτρέπεται η εμπορική χρήση του έργου και η δημιουργία παραγώγων του. διαθέσιμο με άδεια CC0 Public Domain διαθέσιμο ως κοινό κτήμα Επιτρέπεται η επαναχρησιμοποίηση του έργου, η δημιουργία παραγώγων αυτού και η εμπορική του χρήση, χωρίς αναφορά του δημιουργού. χωρίς σήμανσηΣυνήθως δεν επιτρέπεται η επαναχρησιμοποίηση του έργου.\nΚατέβασμα ppt "1 Κεφάλαιο 4 Δικαιώματα ιδιοκτησίας, Εξωτερικές επιδράσεις, και περιβαλλοντικά προβλήματα."


Ράμος: Νέο ρεκόρ με την Ρεαλ Μαδρίτης | in.gr\nΡάμος: Νέο ρεκόρ με την Ρεαλ Μαδρίτης\nΟ Σέρχιο Ράμος, στον αγώνα κόντρα στην Εσπανιόλ, έσπασε νέο ρεκόρ με την φανέλα της Ρεαλ Μαδρίτης.\nΟ Σέρχιο Ράμος ήταν βασικός στην εκτός έδρας νίκη της Ρεαλ Μαδρίτης κόντρα στην Εσπανιόλ (1-0) για το ισπανικό πρωτάθλημα.\nΜετά την τρομερή έμπνευση του Μπενζεμά, ο Καζεμίρο θα σκοράρει το μοναδικό γκολ της αναμέτρησης, ωστόσο, ο Ράμος ήταν αυτός που «έκλεψε» την παράσταση.\nΣυγκεκριμένα, ο Ισπανός αμυντικός συμπλήρωσε την 645η συμμετοχή του με την φανέλα των «μερένχες» και ενσωματώθηκε στην πρώτη πεντάδα των παικτών με τα περισσότερα παιχνίδια, στην ιστορία της Ρεάλ.\nΟ 34χρονος στόπερ έφτασε τον Κάρλος Αλόνσο Σαντιγιάνα και πλέον έχει μπροστά του, μόνο τους Μανόλο Σαντσίς (710), Ικέρ Κασίγιας (725) και Ραούλ (741).\nΜαζί με τις 645 συμμετοχές, ο διεθνής άσος μετράει 94 γκολ και 38 ασίστ ενώ έχει πανηγυρίσει τέσσερα πρωταθλήματα Ισπανίας, ισάριθμα Champions League και Διηπειρωτικά αλλά και τρία UEFA Super Cup.\nΜάλιστα, έχει 170 συμμετοχές με την εθνική Ισπανία, με την οποία έχει ένα Παγκόσμιο Κύπελλο και δύο EURO.\n14/04/2021 | 04:01\nΚόσμος Μπάιντεν : Εξοπλισμοί-μαμούθ 23 δισ. στα ΗΑΕ με F-35 και drones 6 λεπτά πριν


History Of Macedonia – Τάκλα Μαχάν οι αναζητήσεις του Μεγάλου στρατηλάτη Μακεδόνα Αλέξανδρου.\nΤάκλα Μαχάν οι αναζητήσεις του Μεγάλου στρατηλάτη Μακεδόνα Αλέξανδρου.\nin Alexander the Great, Ancient Macedonian History, Archaeology, Articles, Genetics, Greece, newspapers / by History / on August 27, 2010 at 3:11 am /\nΠοια η αναζήτηση του Μ.Αλεξάνδρου στην σκληρότερη έρημο του κόσμου; Μήπως εκπλήρωνε μια θεϊκή αποστολή; Πέτυχε;\nΈχουν ειπωθεί πολλά για την εκστρατεία του Μ. Αλεξάνδρου συνολικά και πιο ειδικά για το τμήμα της εκείνο που έλαβε χώρα στην κεντρική Ασία. Πιο συγκεκριμένα αυτό το τμήμα που πραγματοποιήθηκε στην έρημο της Τάκλα Μακάν! Ποιος ήταν ο πραγματικός στόχος του όταν τόλμησε να διασχίσει μια από τις σκληρότερες ερήμους του πλανήτη (κατά πολλούς η σκληρότερη). Τι ήταν αυτό που τον οδήγησε να υπερνικήσει όλα τα εμπόδια και να αψηφήσει τις πλέον αντίξοες συνθήκες, για να κάνει αυτή τη διαδρομή; Θα μπορούσε να πει κανείς ότι ήταν μια τρέλα και μια προσπάθεια να αποδείξει την στρατιωτική του αξία. Μα αυτό το είχε κάνει ήδη κάνει πάρα πολλές φορές, μία ακόμα δεν θα του προσέφερε τίποτα! Οπότε το ερώτημα για την αιτία που τον οδήγησε σε αυτό το εγχείρημα παραμένει αναπάντητο; ή μήπως όχι;\nΠριν προχωρήσουμε στη διερεύνηση του πραγματικού σκοπού αυτής της εκστρατείας, ας μιλήσουμε λίγο….\nγια την φύση της συγκεκριμένης ερήμου. Η έρημος Τάκλα Μακάν βρίσκεται στην αυτόνομη κινέζικη επαρχία Σινκιάνγκ – 0υιγούρ. Στο βορρά φτάνει μέχρι τον ποταμό Ταρίμ, στους πρόποδες της οροσειράς Τιεν Σαν και στο νότο μέχρι τα βουνά Κουνλούν. Αποτελεί χαρακτηριστικό παράδειγμα ψυχρής ερήμου καθώς δέχεται πολύ ψυχρές αέριες μάζες από τη Σιβηρία, οι οποίες κατεβάζουν τη θερμοκρασία σε πολύ χαμηλά επίπεδα. Μερικές φορές φτάνουν σε τιμές κάτω των -20οC. Εξαιτίας της θέσης της, ακριβώς στην καρδιά της Ασίας και των χιλιάδων χιλιομέτρων απόστασης από οποιαδήποτε πηγή νερού, παρουσιάζει πολύ ψυχρές νύχτες ακόμα και το καλοκαίρι. Δηλαδή είναι ουσιαστικά αδιάβατη για οποιονδήποτε άνθρωπο!\nΑυτή είναι η πραγματικότητα για την έρημο της Τάκλα Μακάν και φυσικά είναι ιδιαίτερα σκληρή! Άρα ήταν λογικό για έναν τόσο ευφυή στρατηλάτη να οδηγήσει το στρατό του να αντιμετωπίσει τέτοιες αντίξοες συνθήκες, αν δεν υπήρχε ένας ανώτερος σκοπός; Αν δεν είχε εντολή από κάπου για να εκτελέσει μια τέτοια αποστολή, θα το έκανε; Προφανώς και όχι! Ποια όμως μπορεί να ήταν η αποστολή που ίσως είχε ο Μέγας Στρατηλάτης και οδηγήθηκε στις πράξεις αυτές και αντιμετώπισε τόσους κινδύνους. Ήταν μια αποστολή που ορίσθηκε κατά την διάρκεια της εκστρατείας ή είχε εκπαιδευτεί από την παιδική του ηλικία για κάποιον σκοπό. Πιστεύω, όπως και πολλοί συνέλληνες, ότι προετοιμάζονταν για έναν ιερό σκοπό! Για μια αποστολή που είχε ως τελικό στόχο τη σωτηρία του πλανήτη γη και την αποκατάσταση της τάξης και της εύρυθμης λειτουργίας πάνω σε αυτόν!\nΗ εκστρατεία του Μ. Αλέξανδρου στην Τάκλα Μακάν έγινε περίπου το έτος 326 π.χ. , όταν είχε ολοκληρώσει την κατάκτηση της Περσικής Αυτοκρατορίας και προχωρούσε για την κεντρική Ασία. Οι αρχαίοι συγγραφείς αναφέρουν ότι δυσκολεύτηκε ιδιαίτερα να υποτάξει τις άγριες φυλές της περιοχής και χρειάστηκε αρκετό χρόνο για να το πετύχει. Ίσως με αυτές τις αναφορές να προσπαθούν, στην πραγματικότητα, να συγκαλύψουν το γεγονός της εκστρατείας! Βρίσκονταν τότε στη επαρχία της Βακτριανής και ακολουθώντας πορεία παράλληλη με τον Ώξο ποταμό έφθασε στα όρια της ερήμου. Ουσιαστικά ακολούθησε την πορεία του Α΄ εκστρατευτικού σώματος του Διονύσου, ο οποίος είχε πρώτος πραγματοποιήσει μια ανάλογη εκστρατεία περίπου 2000 χρόνια πριν τον Μ. Αλέξανδρο. Πέρασε από τα ίδια δύσβατα μονοπάτια για να εισέλθει στην επαρχία Ξιν Γιάνγκ, στην οποία δεσπόζει η έρημος. Τις πληροφορίες για το γεγονός αυτό τις αντλούμε από κείμενα αρχαίων που κάνουν νύξεις για αυτά που συνέβησαν. Επίσης αναφορές για ανθρώπους με λευκά ή πυρόξανθα μαλλιά υπάρχουν και σε κάποιους κινέζικους μύθους. Και επειδή μιλάμε για μύθους, ο μύθος πάντα κρύβει ψήγματα μιας αλήθειας πολύ παλιάς, οι αναφορές για τέτοιους ανθρώπους αφορούν αρχαιότατους χρόνους της κινέζικης ιστορίας και άρα ταιριάζουν χρονικά με την πραγματοποίηση της Διονυσιακής εκστρατείας.\nΤην απόδειξη ότι πραγματοποιήθηκε αυτή η εκστρατεία μας τη δίνουν σήμερα τα ευρήματα που έρχονται συνεχώς στο φως, από τις ανασκαφές που πραγματοποιούνται στην περιοχή. Οι ανασκαφικές αυτές προσπάθειες έχουν αποκαλύψει ερείπια ολόκληρων πόλεων, οι οποίες είναι χτισμένες με αρχαίο ελληνικό ρυμοτομικό σχέδιο. Υπάρχουν θεμέλια κτιρίων με αρχαιοελληνική κατασκευή, με εσωτερική αυλή και ιδιαίτερο χώρο για την κεντρική εστία της οικίας. Τα σημαντικότερα ευρήματα όμως δεν ήταν τα κτίρια, αλλά οι μούμιες που βρέθηκαν στους δεκάδες τάφους της περιοχής. Ήταν πάρα πολλές μούμιες ηλικίας χιλιετηρίδων, τέλεια διατηρημένες από την ξηρασία της ερήμου. Και το πιο παράδοξο…οι μούμιες δεν έμοιαζαν με κινέζους!\nΤα μουμιοποιημένα σώματα ανήκαν σε ψηλούς, κοκκινομάλληδες και με ανοιχτόχρωμα μάτια. Προφανώς δεν ήταν κινέζοι οι νεκροί! Οι πιο παλιές ανάγονταν στον 19ο – 18ο αιώνα π.χ. και οι πιο πρόσφατες γύρω στον 4ο αιώνα π.χ.. Ανάμεσα στα σώματα βρίσκονταν και ένα μωρό, το οποίο στη θέση των ματιών του είχε γαλάζιες πέτρες και κάποιες γυναίκες που φορούσαν μυτερά καπέλα όπως οι Αμαζόνες. Ποιοι ήταν τελικά αυτοί οι άνθρωποι και πως διαβιούσαν σε μια τόσο άνυδρη περιοχή; Το δεύτερο ερώτημα απαντάτε με βάση γεωλογικές παρατηρήσεις, οι οποίες εξηγούν την πιθανότητα η έρημος να ήταν κάποτε εύφορη κοιλάδα, λόγω της υψομετρικής διαφοράς από το επίπεδο της θάλασσας. Οι άνθρωποι όμως;\nΤα πορίσματα των ερευνών του DNA απέδειξαν ότι οι μούμιες δεν ανήκουν σε κινέζους ή σε κάποιον άλλο λαό της περιοχής ( όπως οι Ουιγούροι Τούρκοι). Έδειξαν ότι προέρχονται από ανθρώπους της αρχαίας Σκυθίας ή της Ανατολικής Μεσογείου.\nΌμως εδώ υπάρχει και ένα άλλο στοιχείο που καταδεικνύει την ελληνικότητα των ευρημάτων(αποκλείοντας με αυτόν τον τρόπο Σκύθες και άλλους λαούς της Α. Μεσογείου) και άρα το πέρασμα του Μ Αλεξάνδρου από εκεί. Οι αρχαιολόγοι αναφέρουν ότι σχέδια των ρούχων των νεκρών έχουν αρχαιοελληνικά μοτίβα. Ιδιαίτερα ένα εγχάρακτο σύμβολο σε ένα τάφο, είναι το αρχαιοελληνικό σύμβολο της σβάστικας. Μήπως είναι αλήθεια το πέρασμα των Ελλήνων από εκείνη την περιοχή και αν ναι, τότε τι αναζητούσαν σε μια τέτοια έρημο;\nFYROM's propaganda over Slavic populations genetics Part I\niGENEA wins an award!!\nΑλέξανδρος... τσαρ (τσάρος) Firomski (της FYROM)\nΑπίστευτο και όμως Ελληνικό – ΠΑΡΟΥΣΙΑΣΗ κάνουν οι φίλοι του Τρεμόπουλου του “ΨΕΥΤΟΜΑΚΕΔΟΝΙΚΟΥ ΛΕΞΙΚΟΥ” σήμερα στην Αθήνα!!!!\nΘεσσαλονίκη – Απέκτησαν πληρέστερη εικόνα οι αρχαιολόγοι για το περίφημο ανάκτορο του Φίλιππου Β’\nΤο ξανασκέπτονται οι Σκοπιανοί για το άγαλμα του Φιλίππου στη Μπίτολα (Μοναστήρι)\nΝ. ΓΚΡΟΥΕΦΣΚΙ Τις πιέσεις που δέχεται υποκρύπτουν οι νέες δηλώσεις του\nTags: dna, Περσικής Αυτοκρατορίας, Τάκλα Μακάν, κεντρική Ασία, Μ. Αλεξάνδρου, Γιάννης Σοφούλης


Kingbet Κολόν – Εστουντιάντες: Χωρίς αλλαγές | kingbet.net\nΚολόν – Εστουντιάντες: Χωρίς αλλαγές\nΣτη μοναδική σημερινή αναμέτρηση η Κολόν υποδέχεται την Εστουντιάντες. Αμφότερες προέρχονται από καλές εμφανίσεις και θετικά αποτελέσματα.\nΚΟΛΟΝ ΣΑΝΤΑ ΦΕ – ΕΣΤΟΥΝΤΙΑΝΤΕΣ ΛΑ ΠΛΑΤΑ (01:30)\nΚωδ. ΟΠΑΠ: 1855\nΓήπεδο: ΕΛ ΣΕΜΕΝΤΕΡΙΟ ΝΤΕ ΛΟΣ ΕΛΕΦΑΝΤΕΣ (40.000), ΣΑΝΤΑ ΦΕ\nΑπόσταση: 526 ΧΛΜ.\nΣετ αποδόσεων: 2.28 – 3.03 – 3.37\n* Παράδοση (τελευταία 10ετία με γηπεδούχο την Κολόν): 0-4-2\n* Παράδοση (τελευταία 10ετία συνολικά): 3-6-4\n* Στις 6 πιο πρόσφατες συναντήσεις τους η Εστουντιάντες έχει διατηρηθεί αήττητη (3 νίκες, 3 ισοπαλίες).\n* Στις 9 πιο πρόσφατες αναμετρήσεις τους με γηπεδούχο την Κολόν η Εστουντιάντες έχει διατηρηθεί αήττητη (5 νίκες, 4 ισοπαλίες)!\n* Οι 5 τελευταίες συγκρούσεις τους έληξαν με under και no goal.\nΡεπορτάζ: Κάνοντας πολύ καλή εμφάνιση, απέσπασε ισοπαλία 1-1 στην έδρα της Ροσάριο Σεντράλ. Προηγήθηκε στο 29’ με τον επιθετικό Κορέα, ο οποίος κυριολεκτικά εξέθεσε όλη την αμυντική γραμμή των γηπεδούχων, ενώ στη συνέχεια έχασε αρκετές ευκαιρίες για το 0-2. Τελικώς ισοφαρίστηκε στο 63’ μετά από αμυντική αδράνεια σε εκτέλεση κόρνερ, αλλά στα τελευταία λεπτά απείλησε και πάλι έντονα και θα μπορούσε να είχε φύγει με το «διπλό».\nΤην προσεχή Τετάρτη αγωνίζεται στην έδρα της Ουνιόν Σουνσάλες (3ης κατηγορίας) για τον πρώτο τελικό του Κυπέλλου της περιφέρειας Σάντα Φε. Η ρεβάνς θα γίνει την Κυριακή 18 Νοεμβρίου και πρόκειται για μία διοργάνωση που οι ιθύνοντες του συλλόγου θέλουν να κατακτηθεί. Γι αυτό το λόγο σε εκείνα τα παιχνίδια θα χρησιμοποιηθούν αρκετοί βασικοί.\nBet info: Προέρχεται από τρεις σερί εντός έδρας νίκες στο πρωτάθλημα.\nΑγωνιστικά νέα: Θα παραταχτεί με την ίδια ενδεκάδα που ξεκίνησε στο παιχνίδι με τη Σεντράλ.\nΕκτός αποστολής ο 18χρονος δεξιός μπακ-χαφ Σούρμπριγκεν (0/0) και ο 20χρονος Σαράβια (0/0) που τραυματίστηκαν και θα λείψουν για αρκετό καιρό. Δεν υπολογίζεται ο εξτρέμ Ρουίς (6/0) που αντιμετωπίζει έναν ελαφρύ τραυματισμό, ενώ παράλληλα ετοιμάζεται για τη νέα του καριέρα στη Σπόρτινγκ Λισαβόνας. Εκτός αποστολής και ο 37χρονος τέως διεθνής Κλεμέντε Ροντρίγκες (5/1) που όμως είναι σχεδόν έτοιμος και αναμένεται να αγωνιστεί στα δύο ματς με τη Σουνσάλες. Αποθεραπεύτηκε ο μεσοεπιθετικός Λεγκισαμόν (7/0) και πιθανότατα θα είναι στον πάγκο.\nΠιθανή ενδεκάδα (4-3-3): Μπουριάν – Εσκομπάρ, Ορτίς, Ολιβέρα, Τολέδο –Εστιγκαρίμπια, Φρίτσλερ, Φράνκο Σουκουλίνι - Τσανκαλάϊ, Κορέα, Ερέδια.\nΡεπορτάζ: Εκμεταλλεύτηκε το ότι η Ρίβερ έκανε ροτέισον και τη νίκησε 1-0 με απευθείας εκτέλεση φάουλ του μεσοεπιθετικού Γκαστόν Φερνάντες 50’ (η μπάλα χτύπησε και σε παίκτη των αντιπάλων). Δέχτηκε, πάντως, σημαντική πίεση στα τελευταία λεπτά, όμως ο τερματοφύλακας Αντούχαρ ήταν εξαιρετικός στις επεμβάσεις του.\nΑυτή ήταν η 3η συνεχόμενη νίκη της – όλες με «μηδέν» παθητικό – και δείχνει να βρίσκεται σε σταθερή αγωνιστική άνοδο.\nBet info: Προέρχεται από 6 under.\nΑγωνιστικά νέα: Θα παραταχτεί με την ίδια ενδεκάδα που ξεκίνησε εναντίον της Ρίβερ.\nΠαραμένουν εκτός αποστολής λόγω τραυματισμού ο 18χρονος εξτρέμ Πελεγκρίνι (8/2) και ο επιθετικός Απαολάσα (9/1). Πλησιάζει η ώρα της επιστροφής του αριστερού μπακ Μαουρίσιο Ροσάλες, που είχε τραυματιστεί σοβαρά τον περασμένο Μάϊο όταν ακόμα αγωνιζόταν δανεικός στην Ολίμπο. Πλέον έχει μπει σε κανονικό ρυθμό προπονήσεων.\nΠιθανή ενδεκάδα (4-4-1-1): Αντούχαρ – Ερκιάγα, Νογκέρα, Σούνκε, Σάντσες – Λούκας Ροντρίγκες, Ιβάν Γκόμες, Μπράνια, Ζούκι – Γκαστόν Φερνάντες - Παβόνε.\nΕΚΤΙΜΗΣΗ: Η Κολόν παραδοσιακά είναι δυνατή στην έδρα της, όμως η Εστουντιάντες διάγει περίοδο φόρμας, προερχόμενη από τρεις νίκες. Πολύ πιθανή η αλληλοεξουδετέρωσή τους και κατά συνέπεια η ισοπαλία φαντάζει ως το πιθανότερο εκ των τριών βασικών σημείων. (Χ)


Γαλλικό υπουργείο Υγείας: Ο κορωνοϊός είναι εδώ\nΓΑΛΛΙΚΟ ΥΠΟΥΡΓΕΙΟ ΥΓΕΙΑΣ: Ο ΚΟΡΩΝΟΪΟΣ ΕΙΝΑΙ ΕΔΩ από Voria.gr article https://www.voria.gr/index.php/article/galliko-ipourgio-igias-o-koronoios-ine-edo Ανησυχητικά είναι τα νεότερα στοιχεία για τα αυξανόμενα κρούσματα κορωνοϊού στη Γαλλία. 30.07.2020 22:28\nΑνησυχητικά είναι τα νεότερα στοιχεία για τα αυξανόμενα κρούσματα κορωνοϊού στη Γαλλία.\nΜε την ανησυχητική αύξηση των κρουσμάτων 1.400 το τελευταίο 24ωρο, στα οποία και πολλοί νέοι ενήλικες, οι Γάλλοι συνειδητοποιούν πλέον ότι παρά τον καύσωνα, ο ιός δεν πηγαίνει διακοπές. Αντίθετα μοιάζει να έχει βρει πεδίο δράσης μέσω των νεαρών ηλικιών που δεν τηρούν τα μέτρα στα δημοφιλή γι' αυτούς μέρη: καφετέριες, μπαρ, παραλίες.\n«Μπορεί ο κίνδυνος για σοβαρή μορφή της νόσου να είναι μικρός για τους νέους, βοηθούν όμως στη διάδοση μολύνοντας γονείς, παππούδες και αδύναμους, για τους οποίους οι συνέπειες μπορεί να είναι σοβαρές», υπογραμμίζει το υπουργείο Υγείας. Προειδοποιεί δε ότι σε περίπτωση επιδείνωσης μπορεί να προβεί στο κλείσιμο επίμαχων των χώρων.\nΣτο 1,4 ο δείκτης μόλυνσης\nΤο τελευταίο 24ωρο καταγράφηκαν επίσης 22 νέες εστίες διάδοσης, 15 νεκροί, ενώ ο δείκτης R μόλυνσης κατά άτομο έφθασε το 1,4.\nΗ μάσκα παραμένει το κυρίαρχο μέτρο προστασίας και για τους εξωτερικούς χώρους, «όταν υπάρχει συνωστισμός» υπογράμμισε ο υπουργός Υγείας Ολιβιέ Βεράν, αναφερόμενος στις δηλώσεις του ΠΟΥ για «σοβαρό κίνδυνο μετάδοσης μέσω αερολύματος».\nΣτη γείτονα του Βελγίου, βόρεια Γαλλία, συζητούν επίσης σήμερα την υποχρέωση χρήσης μάσκας και στους εξωτερικούς χώρους λόγω της νέας αύξησης των κρουσμάτων.


Κύπελλο Ερασιτεχνών: Ζήρια/ΤΑΔ ’93-Κεραυνός Αγ. Βασιλείου 0-8 | Aigialeiaspor.com\nΚύπελλο Ερασιτεχνών: Ζήρια/ΤΑΔ ’93-Κεραυνός Αγ. Βασιλείου 0-8\nΣε ένα παιχνίδι όπου η διαφορά δυναμικότητας ήταν εξ αρχής δεδομένη και που αγωνιστικά δεν χωράει ιδιαίτερη κριτική, καθώς το τελικό σκορ τα …λέει όλα, ο Κεραυνός Αγ. Βασιλείου (φωτό) συνέτριψε με 8-0 την Ζήρια/ΤΑΔ ‘93 στο δημοτικό στάδιο Αβύθου και πήρε την πρόκριση για την επόμενη φάση του Κυπέλλου Ερασιτεχνών.\nΗ ομάδα του Γιάννη Ζερδεβά με έμπειρους παίκτες στο ρόστερ της έχει πρωταγωνιστικούς στόχους για την Α’ Κατηγορία και πραγματοποίησε μία καλή προπόνηση ενόψει της πρεμιέρας του ερχόμενου Σαββάτου. Στον αντίποδα, για την ομάδα της Δυτικής Αιγιάλειας και τον τεχνικό της Κώστα Καψάλη το σημερινό ματς αποτέλεσε ένα δυνατό φιλικό τεστ στο πλαίσιο της προετοιμασίας της για το Πρωτάθλημα της Γ’ Κατηγορίας και για την όσο το δυνατόν καλύτερη παρουσία της.\nΣτο τέλος του α’ ημιχρόνου ο δείκτης του σκορ είχε ανέβει ήδη στο 4-0, όπως διαμορφώθηκε από τα τέρματα των Οικονομόπουλου (11’), Λάγιου (31’), Μπερτσιά (33’) και Καραχάλιου (42’). Και στην επανάληψη ο Κεραυνός Αγ. Βασιλείου ήταν το …αφεντικό σκοράροντας πάλι τέσσερα γκολ με τους Τσάτο (52’), Λάγιο (55’) και Μπερτσιά (59’, 78’), με τον τελευταίο να σημειώνει χατ-τρικ.\nΖήρια/ΤΑΔ ’93: Γκανατσούλας, Νικολάου, Κορδοτός (60’ Αλεξόπουλος), Σημάτης, Κανάγιας, Μπαρμπούνης (46’ Μπαμπίλης), Σανδραβέλης (39’ Βάκρινος), Ψυχογιάννης, Γκόφας, Πάλλης, Παρασκευόπουλος.\nΚεραυνός Αγ. Βασιλείου: Χάχαλης, Ντινόπουλος, Ασκούνης (57’ Παπαθανσόπουλος), Καραχάλιος (57’ Σύψας), Παπαχριστόπουλος, Βάρρας, Οικονομόπουλος, Μπερτσιάς, Τσάτο (57’ Μπιρής), Λάγιος, Ζαφειρόπουλος.


Φωτισμός που βοηθά στην διακόσμηση καταστημάτων, περιπτέρων εκθέσεων\n1 Διακοσμητικό καλώδιο\nΤο φωτιζόμενο καλώδιο αποτελείται από διαφανές PVC σωλήνα με ειδικές λάμπες μεγάλης διάρκειας. Είναι κατασκευασμένο από υψηλής ποιότητας υλικά και έτσι είναι άκρως ανθεκτικό σε θερμοκρασία (από -30° σε +80°C), αδιάβροχο (εκτός τα συνδετικά), εύκαμπτο και ανθεκτικό σε πίεση περίπου 92 κιλά/εκ. Το Φωτιζόμενο Καλώδιο είναι αναγραφόμενο σε κάθε μέτρο, όπου μπορεί να κοπεί με μαχαίρι ή Stanley μαχαίρι στο επιθυμητό μήκος, για να το κοντύνετε ή να το προεκτείνετε. Πρέπει να κοπεί μόνο στα επιτρεπόμενα σημεία, καθώς εάν η κοπή γίνει σε άλλο σημείο δεν αντικαθίσταται η απώλεια του συγκεκριμένου τμήματος μέτρου. Τάση: 230 V.\nΕλάχιστο μήκος: 1 μέτρο, μέγιστο μήκος: 100 μέτρα. Παρακαλούμε προσοχή όταν χρησιμοποιείται τα συνδετικά. Μήκος ρολού: 45 μέτρα Ευρό 50,-/ρολό 45 μ\n2 Διακοσμητική Λάμπα "Space"\nΚατασκευασμένη από ειδικό ελαφρύ ύφασμα. Η ενσωματωμένη συσκευή εξαερισμού γεμίζει το εσωτερικό με αέρα, κρατώντας το σχήμα του. Η λάμπα βρίσκεται στο εσωτερικό και ρυθμίζεται μέσω ενός ρεοστάτη φωτισμού. Έχει μεταλλικό επιχρισμένο τρίποδα βάση. Χρώμα: κόκκινο, μπλε, πράσινο ή άσπρο. Διάμετρος: 300 χιλ. Ύψος: 2100 χιλ\n3 Φωσφορούχα Λωρίδα "Light-Stick"\nΝέος σατέν επικαλυμμένος σωλήνας δημιουργεί μία μοναδική επίδραση φωτός. Μέγεθος καλαμιού: 30 x 1650 χιλ (διάμετρος x Μ). Χρώματα: άσπρο, κίτρινο, πορτοκαλί-κόκκινο, κόκκινο, φωσφορούχο πράσινο, ροζ ή UV μαύρο φως (UV black light)


ΜΟΝΕΜΒΑΣΙΑ 3ήμερη εκδρομή στην μικρή ιστορική πόλη της ανατολικής Πελοποννήσου20-22/9 - MistakidisTours\n3ήμερη εκδρομή στην μικρή ιστορική πόλη της ανατολικής Πελοποννήσου\n1η Ημέρα ΠΑΡΑΣΚΕΥΗ 20/09/19\nΑΘΗΝΑ –ΣΠΑΡΤΗ- ΜΟΝΕΜΒΑΣΙΑ\nΑναχώρηση με πούλμαν στις 7:45π.μ. από ΟΜΟΝΟΙΑ. Στη διαδομή προς τη Σπάρτη θα υπάρξει μια 45λεπτη στάση στον Ισθμό της Κορίνθου. Εν συνεχεία κατευθυνόμαστε στην Πόλη των Ηρώων όπως άλλιως ονομάζεται η ΣΠΑΡΤΗ. Εκεί θα σταματήσουμε για φαγητό και συνεχίζουμε προς την ΜΟΝΕΜΒΑΣΙΑ όπου θα γίνει επίσκεψη στην παλιά πόλη. Κατόπιν για ΝΕΑΠΟΛΗ, τακτοποίηση στο ξενοδοχείο. Διανυκτέρευση.\n2η Ημέρα ΣΑΒΒΑΤΟ 21/09/19\nΣημερα η μέρα μας έχει περιήγηση στην ιστορική πόλη της Μονεμβάσιας. Μετά το πρωινό πρώτη στάση στο μεσαιωνικό κάστρο. Οι Βυζαντινοί την αποκαλούσαν «Μέση Οδό», οι Ενετοί «φόρο», οι Οθωμανοί «παζάρι». Τότε ήταν ο εμπορικός δρόμος. Τώρα τριγύρω βλέπετε καφέ, ταβερνάκια, καταστήματα. Από εδώ θα ξεκινήσετε την περιήγησή σας στην Καστροπολιτεία της Μονεμβασιάς, περνώντας κάτω από τους υποβλητικούς θόλους, τις «δρομικές». Στη συνέχεια κατευθυνόμαστε στην Πάνω Πόλη, για να θαυμάσετε τα αρχοντικά της ενετικής ελίτμκαι να βγαλουμε φωτογραφίες με θέα την Αγίας Σοφίας που κρέμεται στην απότομη πλαγιά πάνω από τη θάλασσα.Συνεχίζουμε την ανάβαση. Από την ακρόπολη της μεσαιωνικής Πάνω Πόλης, όπου οι περιηγητές του 17ου αιώνα είδαν 500 καλοκτισμένα σπίτια, η θέα σε όλη την περιοχή είναι πανοραμική. Επόμενη στάση Βελιές. Εκεί θα επισκευθουμε το λαογραφικκό μουσείο του χωριού όπου ξεδιπλώνεται η καθημερινή ζωή των κατοίκων στα χωριά της Μονεμβασιάς κατά τους περασμένους αιώνες, τους τρόπους βιοπορισμού, τα ήθη και τα έθιμα τους. Τέλος, στάση σε παραδοσιακή ταβέρνα της περιοχής. Επιστροφή στο ξενοδοχείο, ξεκουραση και διανυκτερευση. ( Το βραδάκι προεραιτικά η ξεναγός σας θα έχει τη δυνατότητα να σας κα΄νει μια μικρή περιήγηση στα φωτισμένα σοκάκια της περιοχής με τα παραδοσιακά καφενεία).\n3η Ημέρα ΚΥΡΙΑΚΗ 22/09/19\nΜετά το πρωινό αναχώρηση για ΑΡΕΟΠΟΛΗ και φτάνουμε στα περίφημα ΣΠΗΛΑΙΑ ΔΥΡΟΥ με τους πανύψηλους σταλαγμίτες και σταλακτίτες από τα σπανιότερα στον κόσμο, επίσκεψη(προαιρετική). Εν συνεχεία για το ΓΥΘΕΙΟ οπου θα υπάρξει γεύμα. Επιστροφή για ΣΠΑΡΤΗ – ΤΡΙΠΟΛΗ – ΟΜΟΝΟΙΑ με μια ενδιάμεση στάση καθ’ οδόν.\nΟι διανυκτερεύσεις σε 3*** σε δίκλινα δωμάτια στην παραλία της ΝΕΑΠΟΛΗΣ,\nΑσφαλιστική Κάλυψη Αστικής Ευθύνης Ταξιδιωτικών Πρακτόρων(Tour Operator).


Bar Folia, San Vicente de la Barquera - Κριτικές εστιατορίων - TripAdvisor\nSan Vicente de la Barquera: Bed and Breakfast\nSan Vicente de la Barquera: Διακοπές\nSan Vicente de la Barquera: Όλα τα ξενοδοχεία San Vicente de la Barquera: Προσφορές ξενοδοχείων San Vicente de la Barquera: Ξενοδοχεία τελευταίας στιγμής\nSan Vicente de la Barquera: Οικογενειακά ξενοδοχεία\nSan Vicente de la Barquera: Ρομαντικά ξενοδοχεία\nSan Vicente de la Barquera: Παραθαλάσσια ξενοδοχεία\n5 αστέρων ξενοδοχεία σε: San Vicente de la Barquera\n4 αστέρων ξενοδοχεία σε: San Vicente de la Barquera\n3 αστέρων ξενοδοχεία σε: San Vicente de la Barquera\nSan Vicente de la Barquera ξενοδοχεία με πισίνα\nSan Vicente de la Barquera ξενοδοχεία όπου επιτρέπονται τα κατοικίδια\nΞενοδοχεία κοντά σε: Castillo del Rey\nΞενοδοχεία κοντά σε: Iglesia de Santa Maria de Los Angeles\nΞενοδοχεία κοντά σε: Playa Meron\nΞενοδοχεία κοντά σε: Ayuntamiento\nΞενοδοχεία κοντά σε: Centro de Interpretacion del Parque Natural de Oyambre\nΞενοδοχεία κοντά σε: Santuario de la Barquera\nSan Vicente de la Barquera: Όλα τα εστιατόρια Bar Folia: Εστιατόρια στην περιοχή\nSan Vicente de la Barquera: Δημοφιλείς κουζίνες\nSan Vicente de la Barquera: Kαφέ εστιατόρια\nSan Vicente de la Barquera: Θαλασσινά εστιατόρια\nSan Vicente de la Barquera: Ισπανική εστιατόρια\nSan Vicente de la Barquera: Μεσογειακή εστιατόρια\nSan Vicente de la Barquera: Μπάρμπεκιου εστιατόρια\nSan Vicente de la Barquera: Πίτσα εστιατόρια\nSan Vicente de la Barquera: Υγιεινή εστιατόρια\nSan Vicente de la Barquera: Ψητοπωλείο εστιατόρια\nΕστιατόρια που σερβίρουν κουζίνα χωρίς γλουτένη (San Vicente de la Barquera)\nSan Vicente de la Barquera: Το καλύτερο γεύμα με Τάπας\nSan Vicente de la Barquera: Το καλύτερο γεύμα με Χάμπουργκερ\nSan Vicente de la Barquera: Τα καλύτερα εστιατόρια για πρωινό\nSan Vicente de la Barquera: Εστιατόρια για φαγητό αργά τη νύχτα\nSan Vicente de la Barquera: Όλες οι δραστηριότητες Δραστηριότητες κοντά σε: Bar Folia\nSan Vicente de la Barquera ΠΡΟΒΛΗΘΗΚΑΝ ΠΡΟΣΦΑΤΑ Δεν βρέθηκαν αποτελέσματα ΓΙΝΕΤΕ ΜΕΛΟΣσε:Αναζήτηση San...: ΠληροφορίεςΞενοδοχείαΕστιατόριαΔραστηριότητεςΠτήσειςΑεροπορικές εταιρείεςΤα καλύτερα του 2017Κέντρο βοήθειαςΣυνδεθείτε Γίνετε μέλος Τα ταξίδια μου Κρατήσεις Αναζήτηση\nΕυρώπη Ισπανία Κανταβρία San Vicente de la Barquera Εστιατόρια σε San Vicente de la Barquera Bar Folia\nΝο 7 από 49 στην κατηγορία Εστιατόρια για: San Vicente de la Barquera €\nΜπαρ, Μεσογειακή, Ευρωπαϊκή Avenida Generalisimo 7, 39540 San Vicente de la Barquera, Ισπανία+34 942 71 10 34+ Προσθέστε ιστότοπο\nΝα εμφανιστούν επίσης ΧάρτηςΔορυφορικός Έχει γίνει παύση των ενημερώσεων χάρτη. Μεγεθύνετε για προβολή ενημερωμένων πληροφοριών. Επαναφορά ζουμ Γίνεται ενημέρωση του χάρτη… Επιστροφή στον χάρτη Επισκόπηση 4,0 481 κριτικέςΕξαιρετικό32%Πολύ καλό43%Μέτριο16%Ανεπαρκές5%Πολύ κακό4%Ανοιχτό τώρα10:30 - 23:00Κυρ - Σαβ10:30 - 23:00Αναλυτικό ωράριο ΚΟΥΖΙΝΕΣ Μπαρ, Μεσογειακή, Ευρωπαϊκή, Ισπανική ΤΙΜΗ €ΒΑΘΜΟΛΟΓΙΕΣ ΕξυπηρέτησηΦαγητόΑξίαΑτμόσφαιραΤΟΠΟΘΕΣΙΑ Avenida Generalisimo 7, 39540 San Vicente de la Barquera, ΙσπανίαΌλες οι λεπτομέρειες Βελτίωση αυτής της καταχώρισηςΑυτό το εστιατόριο είναι καλό για βραδινό γεύμα;Ναι Όχι Άγνωστο Αυτό το εστιατόριο είναι καλό για μεσημεριανό γεύμα;Ναι Όχι Άγνωστο Μπορεί κάποιος που δεν τρώει γλουτένη να απολαύσει ένα καλό γεύμα σε αυτό το εστιατόριο;Ναι Όχι Άγνωστο Αυτό το εστιατόριο είναι καλό για πρωινό;Ναι Όχι Άγνωστο Μπορεί ένας χορτοφάγος βίγκαν να απολαύσει ένα καλό γεύμα σε αυτό το εστιατόριο;Ναι Όχι Άγνωστο Αυτό το εστιατόριο ειδικεύεται σε φαγητό χαλάλ; Ναι Όχι Άγνωστο Αυτό το εστιατόριο σερβίρει κουζίνα κοσέρ; Ναι Όχι Άγνωστο Αυτό το εστιατόριο προσφέρει καρεκλάκια για νήπια;Ναι Όχι Άγνωστο Αυτό το εστιατόριο διαθέτει τηλεόραση;Ναι Όχι Άγνωστο Αυτό το εστιατόριο προσφέρει υπηρεσία στάθμευσης με παρκαδόρο;Ναι Όχι Άγνωστο Ευχαριστούμε για τη βοήθειά σας! Μοιραστείτε άλλη μια εμπειρία πριν φύγετε. Γράψτε μια κριτική\nΒαθμολογία ταξιδιωτών Εξαιρετικό6Πολύ καλό3Μέτριο0Ανεπαρκές0Πολύ κακό1Τύπος ταξιδιώτηΟικογένειεςΖευγάριαΜόνος-ηΕπαγγελμ. ταξίδιΦίλοιΠερίοδος του χρόνου Μάρ.-ΜάιοςΙούν.-Αύγ.Σεπ.-Νοέμ.Δεκ.-Φεβ.Γλώσσα Όλες οι γλώσσες Ελληνικά (10)Ισπανικά (443)Αγγλικά (17)Περισσότερες γλώσσες Γλώσσα Ελληνικά (10)Ισπανικά (443)Αγγλικά (17)Γαλλικά (13)Ιταλικά (3)Ρωσικά (2)Γερμανικά (1)Ιαπωνικά (1)Ολλανδικά (1)\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιTheoA201Σίδνεϊ, Αυστραλία248122Η κριτική γράφτηκε πριν από 2 εβδομάδες μέσω κινητής συσκευής Υψηλής ποιότητας 12e ρυθμίστε μεσημεριανό μενού με πραγματικά κοινωνικά προσωπικόΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιKath_Bram2Η κριτική γράφτηκε 13 Νοεμβρίου 2016 μέσω κινητής συσκευής Εξαιρετικά αγενής σερβιτόραΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιmac2214jvΒοστόνη, Μασαχουσέτη12822Η κριτική γράφτηκε 24 Οκτωβρίου 2016 Ωραία streetside επιτόπουΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιFishCatBadgerBarcelona12471Η κριτική γράφτηκε 30 Σεπτεμβρίου 2016 μέσω κινητής συσκευής Καταπληκτικό μενού del διαμ.Πώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιGaryTauchoAdejeΑντέγιε, Ισπανία102Η κριτική γράφτηκε 16 Σεπτεμβρίου 2016 μέσω κινητής συσκευής Equipo de Tenerife TauchoΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιhararysainzΜαδρίτη, Ισπανία18740Η κριτική γράφτηκε 29 Δεκεμβρίου 2015 μέσω κινητής συσκευής Καλό μέρος για να έχουν μια μπουκιάΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιMartin S148Η κριτική γράφτηκε 30 Αυγούστου 2015 μέσω κινητής συσκευής Εξαιρετικό φαγητό σε παραδοσιακή ατμόσφαιραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιCarlos C9Η κριτική γράφτηκε 20 Αυγούστου 2015 μέσω κινητής συσκευής Υπέροχο μέροςΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιCoen v368Η κριτική γράφτηκε 16 Ιουλίου 2015 Καλή εξυπηρέτηση, εξαιρετικό φαγητόΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιEkeneEΛονδίνο, Ηνωμένο Βασίλειο5927Η κριτική γράφτηκε 7 Αυγούστου 2014 Καλό μέρος για να έχουν απλό φαγητόΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΕνημέρωση καταχώρισης… Ενημέρωση καταχώρισης… Στην περιοχή Κοντινά εστιατόριαRestaurante Boga-Boga426 κριτικές 0,04 χλμ μακριά El Bodegon564 κριτικές 0,03 χλμ μακριά Las Redes445 κριτικές 0,09 χλμ μακριά Augusto238 κριτικές 0,16 χλμ μακριά Κοντινά αξιοθέαταCastillo del Rey183 κριτικές 0,07 χλμ μακριά Iglesia de Santa Maria de Los Angeles103 κριτικές 0,29 χλμ μακριά Escuela de Surf H2O8 κριτικές 1,37 χλμ μακριά Santuario de la Barquera9 κριτικές 0,84 χλμ μακριά Ερωτήσεις & ΑπαντήσειςΛάβετε γρήγορα απαντήσεις από το προσωπικό του Bar Folia και από προηγούμενους επισκέπτες.Σημείωση: η ερώτησή σας θα δημοσιευθεί στη σελίδα Ερωτήσεις & Απαντήσεις.Επαλήθευση: Οδηγίες δημοσίευσηςΥποβολή\nAvenida Generalisimo 7, 39540 San Vicente de la Barquera, Ισπανία Τοποθεσία:


ΠΡΩΤΑ ΒΗΜΑΤΑ ΣΤΗΝ ΕΚΘΕΣΗ Α' ΔΗΜΟΤΙΚΟΥ\nΒΟΗΘΗΜΑ ΓΙΑ ΧΕΙΜΩΝΑ ΚΑΙ ΚΑΛΟΚΑΙΡΙ\nΜΑΡΑΓΚΟΥ ΑΛΕΞΑΝΔΡΑ, ΒΑΤΑΛΑ ΣΕΒΗ\nΚωδ. Πολιτείας: 3330-2875\nΜπορούν οι μαθητές της Α’ Δημοτικού να γράφουν εκθέσεις; Οπωσδήποτε όχι! Μπορούν και πρέπει να αγαπήσουν τη γραπτή έκφραση και να προετοιμαστούν κατάλληλα ώστε, ωριμάζοντας, να καταφέρουν να εκφράσουν γραπτά τις σκέψεις τους. Μπορεί η έκθεση να μην είναι αγγαρεία για όλα τα παιδιά; Οπωσδήποτε ναι! Στο βιβλίο αυτό βασιστήκαμε στο χιούμορ, στο παιχνίδι και στη φαντασία, για να μυήσουμε βήμα προς βήμα τα παιδιά στη γραπτή έκφραση, προκαλώντας τα να ξεδιπλώνουν με ευχαρίστηση τις σκέψεις τους. Το βιβλίο αυτό αποτελεί ένα πολύ καλό βοήθημα για...\nΈνα βιβλίο γεμάτο παιχνίδια για να μαθαίνουν τα παιδιά μεθοδικά, αλλά ευχάριστα, να διαβάζουν και να γράφουν. Μια μέθοδος που επιδιώκει να προσφέρει τη γνώση με τρόπο που ενεργοποιεί την αυτενέργεια και το ενδιαφέρον των παιδιών. Ένα λεξιλόγιο που επιλέχθηκε από τον κόσμο της φύσης και τον οικείο, γνώριμο κόσμο της καθημερινότητας του παιδιού. Μια εικονογράφηση πλούσια, που διευκολύνει τα παιδιά να ταυτιστούν με το βιβλίο και τα προσκαλεί να ασχοληθούν με αυτό, να το χρωματίζουν, να παίξουν και να μάθουν μαζί του. (ΑΠΟ ΤΗΝ ΠΑΡΟΥΣΙΑΣΗ ΣΤΟ Ο...\nΠΡΩΤΑ ΒΗΜΑΤΑ ΣΤΗΝ ΕΚΘΕΣΗ Β' ΚΑΙ Γ' ΔΗΜΟΤΙΚΟΥ\nΚωδ. Πολιτείας: 3330-3475\n(. . .) Στο βιβλίο αυτό βασιστήκαμε στο χιούμορ, στο παιχνίδι και στη φαντασία, για να μυήσουμε βήμα προς βήμα τα παιδιά στη γραπτή έκφραση προκαλώντας τα να ξεδιπλώνουν με ευχαρίστηση το γραπτό λόγο. Το βιβλίο αυτό αποτελεί ένα πολύ καλό βοήθημα για τους μαθητές της Β΄ και Γ΄ Δημοτικού, αλλά και μια εξαιρετική συντροφιά για τις καλοκαιρινές τους διακοπές. (ΑΠΟ ΤΗΝ ΠΑΡΟΥΣΙΑΣΗ ΣΤΟ ΟΠΙΣΘΟΦΥΛΛΟ ΤΟΥ ΒΙΒΛΙΟΥ)...\nΠΑΙΖΩ ΜΕ ΤΑ ΓΡΑΜΜΑΤΑ - Α' ΔΗΜΟΤΙΚΟΥ (ΠΡΩΤΟΣ ΤΟΜΟΣ)\nΚωδ. Πολιτείας: 3330-2884\nΜΑΘΗΜΑΤΙΚΑ Β' ΔΗΜΟΤΙΚΟΥ (ΤΕΤΑΡΤΟ ΤΕΥΧΟΣ)\nΚΑΡΓΙΩΤΑΚΗΣ ΓΙΩΡΓΟΣ, ΜΑΡΑΓΚΟΥ ΑΛΕΞΑΝΔΡΑ, ΜΠΕΛΙΤΣΟΥ ΝΑΤΑΣΣΑ, ΣΟΦΟΥ ΒΑΣΙΛΙΚΗ\nΚωδ. Πολιτείας: 3146-0372\nΜΑΘΗΜΑΤΙΚΑ Β' ΔΗΜΟΤΙΚΟΥ (ΔΕΥΤΕΡΟ ΜΕΡΟΣ)\nΚωδ. Πολιτείας: 3146-0293\nΚωδ. Πολιτείας: 3146-0322\nΜΑΘΗΜΑΤΙΚΑ Β΄ ΔΗΜΟΤΙΚΟΥ (ΠΡΩΤΟ ΤΕΥΧΟΣ)\nΚωδ. Πολιτείας: 3146-0346\nΚωδ. Πολιτείας: 3146-0370\nΜΑΘΗΜΑΤΙΚΑ Β' ΔΗΜΟΤΙΚΟΥ (ΤΡΙΤΟ ΤΕΥΧΟΣ)\nΚωδ. Πολιτείας: 3146-0371\nΤΟ ΜΑΓΙΚΟ ΣΧΟΛΕΙΟ ΤΩΝ ΜΑΘΗΜΑΤΙΚΩΝ\nΜΑΡΑΓΚΟΥ ΑΛΕΞΑΝΔΡΑ, ΑΛΕΞΙΟΥ ΚΑΤΕΡΙΝΑ, ΚΟΛΛΙΑΣ ΤΑΣΟΣ\nΚωδ. Πολιτείας: 3330-5278\nΠΑΙΖΩ ΜΕ ΤΙΣ ΛΕΞΕΙΣ (ΠΡΩΤΟΣ ΤΟΜΟΣ)\nΚωδ. Πολιτείας: 2580-0041\nΠΑΙΖΩ ΜΕ ΤΙΣ ΛΕΞΕΙΣ (ΔΕΥΤΕΡΟΣ ΤΟΜΟΣ)\nΚωδ. Πολιτείας: 2580-0042\nΠΑΙΖΩ ΜΕ ΤΙΣ ΛΕΞΕΙΣ (ΤΡΙΤΟΣ ΤΟΜΟΣ)\nΚωδ. Πολιτείας: 2580-0043